Festivals – Radhe Krishna World\nअक्षय तृतीया , 2022\nचूंकि यह दिन अपने आप में महत्वपूर्ण है, अत: इस पूरे दिन को अपने आप में अबूझ मुहुर्त कहा गया है, इस दिन न तो राहुकाल देखा जाता है, न चौघडि़या और न ही होरा, पूरे दिन में कभी भी किसी भी समय शुभ कार्य संपन्न किए जा सकते हैं।\n“चन्दन उत्सव कथा”\nएक बार माधवेंद्रपुरी जी व्रज मंडल जतीपुरा (गोवर्धन) में आये, जब वे रात में सोये तो गोपाल जी उनके स्वप्न ने आये, और बोले, “पुरी! देखो में इस कुंज में पड़ा हूँ, यहाँ सर्दी, गर्मी, वरसात, में बहुत दुःख पता हूँ। तुम इस कुंज से मुझे बाहर निकालो और गिरिराज जी पर मुझे स्थापित करो।”\nजब माधवेंद्रपुरी जी सुबह उठे तो उन्होंने व्रज के कुछ ग्वालो को लेकर उस कुंज में आये और कुंज को ध्यान से खोदा, तो मिट्टी में एक श्री विग्रह पड़ा था, उसे लेकर स्नान अभिषेक करके पुरी जी ने स्थापित कर दिया।\nएक दिन फिर श्री गोपाल जी स्वप्न में आये और माधवेंद्रपुरी से कहा, “भीषण ग्रीष्म की तपिश से मेरा शरीर तप रहा है। तुम जगन्नाथपुरी स्थित मलयाचल से वहाँ का चंदन लाकर मेरे शरीर पर लेप करो।”\nमाधवेंद्रपुरी गोस्वामी चंदन लेने हेतु मलयाचल चले गए। रास्ते में रेमूणाय नामक ग्राम आया, वहाँ ‘ठाकुर गोपीनाथ’ का मंदिर था। मंदिर के दर्शन कर फिर वे मलयाचल से अत्यधिक मात्रा में चन्दन लेकर लौट रहे थे, तब वे रात्रि विश्राम के लिए फिर रेमूणाय ग्राम में ठहर गए।\nरात्रि में श्रीनाथ जी ने उन्हें यह स्वप्न दिया कि तुम जो चन्दन लाए हो, उसका यही रेमूणाय गोपीनाथ के शरीर पर ही लेप करवा दो। मेरे अंग में लेपन करने से उनके श्री अंग का ताप भी दूर हो जाएगा क्योंकि ठाकुर गोपीनाथ और मैं एक ही हूँ। माधवेंद्रपुरी ने ऐसा ही किया। यह घटना अक्षय तृतीया के दिन की ही है।\nइस प्रकार चंदन-यात्रा की सेवा का समर्पण क्रम सर्वप्रथम जगन्नाथपुरी स्थित ठाकुर जगन्नाथ मंदिर में अक्षय-तृतीया के दिन प्रारम्भ हुआ। वहाँ यह महोत्सव “वैशाख शुक्ल तृतीया से ज्येष्ठ पूर्णिमा” की जल यात्रा तक पूरे एक महीने अत्यंत श्रद्धा व धूमधाम के साथ मनाया जाता है।\nउक्त घटना से प्रेरणा लेकर वृंदावन में चंदन यात्रा की विशिष्ट सेवा की परम्परा का शुभारंभ श्रीलजीव गोस्वामी ने अक्षय-तृतीया के दिन यहाँ के समस्त सप्त देवालयों में कराया। यह सेवा अब यहाँ वृहद् रूप से होती है। एक दिन की यह ठाकुर सेवा अत्यंत समय साध्य व श्रम साध्य है। समस्त सप्त देवालयों के गोस्वामी व भक्त-श्रद्धालु अक्षय-तृतीया के कई माह पूर्व से अपने-अपने मंदिर प्रांगणों में बडे-बडे पत्थरों पर चंदन घिसने का कार्य इस भाव से करते हैं कि प्रभु उनकी इस सेवा को अवश्य ही स्वीकार करेंगे।\nअक्षय-तृतीया के एक दिन पूर्व घिसे हुए चंदन को एक जगह एकत्रित कर पुन:और अधिक महीन पीसा जाता है ताकि ठाकुर विग्रहों के किसी भी श्रीअंग को किसी प्रकार का कष्ट न हो।\nअक्षय-तृतीया के दिन प्रात: महीन चंदन में यमुना जल, गुलाब जल, इत्र, कर्पूर का पाउडर व केसर आदि का मिश्रण गोस्वामी गणों द्वारा किया जाता है। तत्पश्चात उक्त मंदिरों के सेवायतों द्वारा ठाकुर विग्रहों के श्री अंगों पर इस मिश्रण का लेप किया जाता है। इस लेपन के अंतर्गत ठाकुरजी के शीश मुकुट, पोशाक, वंशी, लकुटि,बाजूवंद, कंधनी, पटका आदि चंदन से ही निर्मित कर कलात्मक रूप से सुशोभित किए जाते हैं।\nबांके बिहारी जी विशेष\nइस दिन वृन्दावन के लाड़ले ओर श्री स्वामी हरिदास जी महाराज के लाड़ले हम सब के प्यारे श्री बाँके बिहारी लाल जी के चरण दर्शन होते है।\nश्री बाँके बिहारी जी लाल के चरणों के दर्शन साल में सिर्फ एक बार ही होते है अन्यथा वो पोशाक में छिपे रहते है।\nइस दिन श्री बाँके बिहारी जी पेजेब भी पहनाई जाती है कहा जाता है जिनकी शादी में रुकावटे बहुत आती हो वो अक्षय तृतीया को बिहारी जी को पेजेब भेंट कर दे तो उनका वर जल्दी मिल जाता है।\nइस दिन अधिक गर्मी होने के कारण श्री बाँके बिहारी जी को चंदन का लेप भी किया जाता है जिससे उनको गर्मी से राहत मिल सके।*देगेl\nभविष्य पुराण के अनुसार इस तिथि की युगादि तिथियों में गणना होती है, सतयुग और त्रेता युग का प्रारंभ इसी तिथि से हुआ है। भगवान विष्णु ने नर–नारायण, हयग्रीव और परशुराम जी का अवतरण भी इसी तिथि को हुआ था। ब्रह्माजी के पुत्र अक्षय कुमार का आविर्भाव भी इसी दिन हुआ था। इस दिन श्री बद्रीनाथ जी की प्रतिमा स्थापित कर पूजा की जाती है और श्री लक्ष्मी नारायण के दर्शन किए जाते हैं। प्रसिद्ध तीर्थ स्थल बद्रीनारायण के कपाट भी इसी तिथि से ही पुनः खुलते हैं।\nवृंदावन स्थित श्री बांके बिहारी जी मन्दिर में भी केवल इसी दिन श्री विग्रह के चरण दर्शन होते हैं, अन्यथा वे पूरे वर्ष वस्त्रों से ढके रहते हैं। पद्म पुराण के अनुसा इस तृतीया को अपराह्न व्यापिनी मानना चाहिए। इसी दिन महाभारत का युद्ध समाप्त हुआ था और द्वापर युग का समापन भी इसी दिन हुआ था। ऐसी मान्यता है कि इस दिन से प्रारम्भ किए गए कार्य अथवा इस दिन को किए गए दान का कभी भी क्षय नहीं होता। मदनरत्न के अनुसार:\nCategories: Festivals, No Category\nइस साल रामनवमी 10 अप्रैल को है\nनवमी तिथि की शुरुआत 10 अप्रैल को देर सुबह 01:32 मिनट से होगी और 11 अप्रैल को तड़के 03:15 मिनट पर समाप्त होगी. भगवान श्रीराम की पूजा का शुभ मुहूर्त 10 अप्रैल 2022 को सुबह 11:10 मिनट से 01: 32 मिनट तक रहेगा.\nभारत में अनेकों पर्व मनाये जाते हैं खासकर हिन्दू धर्म त्यौहारों का धर्म है. हिन्दू कैलेंडर त्यौहारों से भरा पड़ा रहता है. राम नवमी भी हिन्दू त्यौहार है जिसे पूरे भारत में हिन्दू धर्म के लोगों के द्वारा बड़े ही हर्षोल्लास के साथ मनाया जाता है. यह त्यौहार वर्ष में एक बार आता है.\nभगवान राम का सातवां अवतार माने जाने वाले प्रभु श्री राम ने हमेशा की अधर्म पर धर्म की विजय हेतु अवतार धारण किया है। टीवी पर तो हम सभी ने रामायण देखी होगी लेकिन फिर भी कई ऐसे प्रसंग रह जाते हैं जिनके बारे में लोगों को जानकारी नहीं होती है। कुछ ऐसी ही है प्रभु श्री राम की जन्म कथा। आज जागरण आध्यात्म के इस विशेष प्रस्तुति में हम आपको श्री राम की जन्म कथा के कुछ उन पहलुओं के बारे में बताएंगे जिनसे लोग अंजान हैं। महाराजा दशरथ ने पुत्र प्राप्ति के लिए यज्ञ किया। महाराज दशरथ ने श्यामकर्ण घोड़े को चतुरंगिनी सेना के साथ छुड़वाने का आदेश दिया। महाराज ने समस्त मनस्वी, तपस्वी, विद्वान ऋषि-मुनियों तथा वेदविज्ञ प्रकाण्ड पण्डितों को बुलावा भेजा। वो चाहते थे कि सभी यज्ञ में शामिल हों। यज्ञ का समय आने पर महाराज दशरख सभी अभ्यागतों और अपने गुरु वशिष्ठ जी समेतअपने परम मित्र अंग देश के अधिपति लोभपाद के जामाता ऋंग ऋषि के साथ यज्ञ मण्डप में पधारे। फिर विधिवत यज्ञ शुभारंभ किया गया। यज्ञ की समाप्ति के बाद समस्त पण्डितों, ब्राह्मणों, ऋषियों आदि को यथोचित धन-धान्य, गौ आदि भेंट दी गई हैं और उन्हें सादर विदा किया गया। यज्ञ के प्रसाद में बनी खीर को राजा दशरथ ने अपनी तीनों रानियों को दी। प्रसाद ग्रहण करने के परिणामस्वरूप तीनों रानियों गर्भवती हो गईं। सबसे पहले महाराज दशरश की बड़ी रानी कौशल्या ने एक शिशु को जन्म दिया जो बेहद ही कान्तिवान, नील वर्ण और तेजोमय था। इस शिशु का जन्म चैत्र मास की शुक्ल पक्ष की नवमी तिथि को हुआ था। इस समय पुनर्वसु नक्षत्र में सूर्य, मंगल शनि, वृहस्पति तथा शुक्र अपने-अपने उच्च स्थानों में विराजित थे। साथ ही कर्क लग्न का उदय हुआ था। फिर शुभ नक्षत्रों में कैकेयी और सुमित्रा ने भी अपने-अपने पुत्रों को जन्म दिया। कैकेयी का एक और सुमित्रा के दोनों पुत्र बेहद तेजस्वी थे। महाराज के चारों पुत्रों के जन्म से सम्पूर्ण राज्य में आनन्द का माहौल था। हर कोई खुशी में गन्धर्व गान कर रहा था और अप्सराएं नृत्य करने लगीं। देवताओं ने पुष्प वर्षा की। महाराज ने ब्राह्मणों और याचकों को दान दक्षिणा दी और उन सभी ने महाराज के पुत्रों को आशीर्वाद दिया। प्रजा-जनों को महाराज ने धन-धान्य और दरबारियों को रत्न, आभूषण भेंट दी। महर्षि वशिष्ठ ने महाराज के पुत्रों का नाम रामचन्द्र, भरत, लक्ष्मण और शत्रुघ्न रखा।\nरामनवमी कैंसे मनाई जाती है?\nइस पावन दिन शुभ जल्दी उठ कर स्नान करने के बाद स्वच्छ वस्त्र पहन लें. अपने घर के मंदिर में दीप प्रज्वलित करें. घर के मंदिर में देवी- देवताओं को स्नान कराने के बाद साफ स्वच्छ वस्त्र पहनाएं. भगवान राम की प्रतिमा या तस्वीर पर तुलसी का पत्ता और फूल अर्पित करें. भगवान को फल भी अर्पित करें. अगर आप व्रत कर सकते हैं, तो इस दिन व्रत भी रखें. भगवान को अपनी इच्छानुसार सात्विक चीजों का भोग लगाएं. इस पावन दिन भगवान राम की आरती भी अवश्य करें. आप रामचरितमानस, रामायण, श्री राम स्तुति और रामरक्षास्तोत्र का पाठ भी कर सकते हैं. भगवान के नाम का जप करने का बहुत अधिक महत्व होता है. आप श्री राम जय राम जय जय राम या सिया राम जय राम जय जय राम का जप भी कर सकते हैं. राम नाम के जप में कोई विशेष नियम नहीं होता है, आप कहीं भी कभी भी राम नाम का जप कर सकते हैं.\nआम की लकड़ी, आम के पत्ते, पीपल का तना, छाल, बेल, नीम, गूलर की छाल, चंदन की लकड़ी, अश्वगंधा, मुलैठी की जड़, कपूर, तिल, चावल, लौंग, गाय की घी, इलायची, शक्कर, नवग्रह की लकड़ी, पंचमेवा, जटाधारी नारियल, गोला और जौ आदि हवन में प्रयोग होने वाली सभी सामग्री जुटाएं.\nहवन पर बैठने वाले व्यक्ति को रामनवमी के दिन प्रातः जल्दी उठना चाहिए. शौच आदि से निवृत्त होकर स्नान करने के बाद स्वच्छ कपड़े धारण करने चाहिए. वैदिक शास्त्रों में ऐसा लिखा है कि यदि हवन पति-पत्नी साथ में करें तो उसका विशेष फल प्राप्त होता है. सबसे पहले किसी स्वच्छ स्थान पर हवन कुंड का निर्माण करें. हवन कुंड में आम लकड़ी और कपूर से अग्नि प्रज्जवलित करें. इसके बाद हवन कुंड में ॐ ऐं ह्रीं क्लीं चामुण्डयै विच्चै नमः का जाप करते हुए घी से माता के नाम की आहुति दें. इसी के साथ अन्य देवी-देवताओं के नाम की आहुति दें. इसके बाद संपूर्ण हवन सामग्री से 108 बार हवन सामग्री को आहुति दें. हवन के बाद माता जी की आरती करें. इसके बाद माता को खीर, हलवा, पूड़ी और चने का भोग लगाएं. कन्याओं को भी भोजन कराएं. प्रसाद बांटें. उन्हें दक्षिणा भी दें.\nभगवान राम का जन्म अयोध्या के राजा दशरथ की सबसे बड़ी रानी कौशल्या की कोख से चैत्र मास की नवमी को पुनर्वसु नक्षत्र तथा कर्क लग्न में हुआ था. इस दिन को बहुत शुभ माना गया है. रामनवमी हर वर्ष हिंदी कैलेंडर के चैत्र मास की नवमी तिथि को मनाई जाती है. रामनवमी चैत्र मास के समापन के दिन मनाई जाती हैं\nपुराणों और शास्त्रों के अनुसार राम का नाम भगवान राम से भी बड़ा है. खुद महादेव भी राम का नाम जाप करते है| राम का नाम दुखों को हरने वाला होता है. माना जाता है राम नाम का जप करने वालों के ऊपर कोई भी परिस्थिति हावी नही होती . वहीँ यदि कोई मनुष्य अपने अंतिम क्षणों में भगवान राम का नाम लेता है तब उसकी आत्मा को मोक्ष की प्राप्ति होती है.\nराम लला की आरती\nदुर्गम गढ़ लंका पति मारे । सुर नर मुनि सबके भय टारे ।।\nधूप दीप चन्दन नैवेदा । मन दृढ़ करि नहि कवनव भेदा ।।\nग्रंथों में लिखा है कि जिस दिन सृष्टि का चक्र प्रथम बार विधाता ने प्रवर्तित किया, उस दिन चैत्र शुदी १ रविवार था। हिन्दू नववर्ष अंग्रेजी माह के मार्च – अप्रैल में पड़ता है। इसी कारण भारत मे सभी शासकीय और अशासकीय कार्य तथा वित्त वर्ष भी अप्रैल (चैत्र) मास से प्रारम्भ होता है।\nपेड़-पोधों मे फूल,मंजर,कली इसी समय आना शुरू होते है, वातावरण मे एक नया उल्लास होता है जो मन को आह्लादित कर देता है। जीवो में धर्म के प्रति आस्था बढ़ जाती है। इसी दिन ब्रह्मा जी ने सृष्टि का निर्माण किया था। भगवान विष्णु जी का प्रथम अवतार भी इसी दिन हुआ था। नवरात्र की शुरुआत इसी दिन से होती है। जिसमे हमलोग उपवास एवं पवित्र रह कर नव वर्ष की शुरूआत करते है।\nन शीत न ग्रीष्म। पूरा पावन काल। ऎसे समय में सूर्य की चमकती किरणों की साक्षी में चरित्र और धर्म धरती पर स्वयं श्रीराम रूप धारण कर उतर आए, श्रीराम का अवतार चैत्र शुक्ल नवमी को होता है। चैत्र शुक्ल प्रतिपदा तिथि के ठीक नवे दिन भगवान श्रीराम का जन्म हुआ था। आर्यसमाज की स्थापना इसी दिन हुई थी। यह दिन कल्प, सृष्टि, युगादि का प्रारंभिक दिन है। संसारव्यापी निर्मलता और कोमलता के बीच प्रकट होता है हमारा अपना नया साल विक्रम संवत्सर विक्रम संवत का संबंध हमारे कालचक्र से ही नहीं, बल्कि हमारे सुदीर्घ साहित्य और जीवन जीने की विविधता से भी है।\nचैत्र मास का वैदिक नाम है-मधु मास। मधु मास अर्थात आनंद बांटती वसंत का मास। यह वसंत आ तो जाता है फाल्गुन में ही, पर पूरी तरह से व्यक्त होता है चैत्र में। सारी वनस्पति और सृष्टि प्रस्फुटित होती है, पके मीठे अन्न के दानों में, आम की मन को लुभाती खुशबू में, गणगौर पूजती कन्याओं और सुहागिन नारियों के हाथ की हरी-हरी दूब में तथा वसंतदूत कोयल की गूंजती स्वर लहरी में।\nनई फसल घर मे आने का समय भी यही है। इस समय प्रकृति मे उष्णता बढ्ने लगती है, जिससे पेड़ -पौधे, जीव-जन्तु मे नव जीवन आ जाता है। लोग इतने मदमस्त हो जाते है कि आनंद में मंगलमय गीत गुनगुनाने लगते है। गौर और गणेश कि पूजा भी इसी दिन से तीन दिन तक राजस्थान मे कि जाती है। चैत शुक्ल पक्ष की प्रतिपदा के दिन सूर्योदय के समय जो वार होता है वह ही वर्ष में संवत्सर का राजा कहा जाता है, मेषार्क प्रवेश के दिन जो वार होता है वही संवत्सर का मंत्री होता है इस दिन सूर्य मेष राशि मे होता है।\n1) हम परस्पर एक दुसरे को नववर्ष की शुभकामनाएँ दें। पत्रक बांटें , झंडे, बैनर….आदि लगावे ।\nकब तक मनायें नववर्ष\nनववर्ष की पूर्व सन्ध्या से लेकर श्री रामनवमी के दिन तक एक दूसरे को मंगलकामनायें अवश्य दें।अशोक अष्टमी तो आठ अशोक कलिका खाने के लिए ही बनी है।यह नववर्ष का अंग दिवस है।\nविगत शोक करे अशोक\nश्री राम का मास है चैत्र। नवमी उनकी तिथि है। भगवती चण्डी उनकी आराध्या हैं।\nश्रीरामको सिंहासनपर बैठायें।\nनववर्ष का उल्लास बढायें।\nआने वाले सम्वत्सर का एक एक दिन मंगलमय हो।\nजय हो , विजय हो , सुजय हो ।।\nPosted on 13 March 2022 13 March 2022 by Admin\n“फाल्गुन आयो रे”\nहिन्दू पंचाग का आखिरी महीना होता है फाल्गुन, इसके बाद हिन्दू नववर्ष की शुरुआत होती है। हिन्दू पंचाग के अनुसार चैत्र पहला माह होता है और फाल्गुन आखिरी माह माना जाता है। इस माह में दो महत्वपूर्ण पर्व आते हैं जो हिन्दू धर्म में अपना खास महत्व रखते हैं। महाशिवरात्रि, इस दिन भगवान शिव की आराधना की जाती है और होली, इस दिन होलिका दहन किया जाता है और अगली सुबह रंगों से होली खेली जाती है। फाल्गुन माह में ही चंद्र देव का जन्म माना जाता है, इस कारण से फाल्गुन में चंद्र देव का पूजन शुभ माना जाता है। इस माह में ऋतु में बड़ा परिवर्तन हो रहा होता, बसंत ऋतु के समय नए फूल आ रहे होते हैं जो प्रकृति को खूबसूरत बनाते हैं।\n(ब्रज होली की सूची)\nइस साल होली 19 मार्च को है। लेकिन ब्रज में होली का खुमार अभी से छाने लगा है। बरसाने की लट्ठमार होली देश-दुनिया में प्रसिद्ध है। ब्रज भूमि में होली धूमधाम के साथ खेली जाती है। यहां दुनियाभर से लोग होली देखने आते हैं। होली से एक सप्ताह पहले ब्रज में विशेष प्रकार की होली खेलना शुरू हो जाती है। आइए जानते हैं कौन सी होली मनाई जाती है\nलड्डू की होली:- इस दिन राधा रानी के गांव बरसाना में फाग आमंत्रण का उत्सव होता है और फिर लड्डू से होली खेली जाती है।\nरंगीली गली में लट्ठमार होली:- रंगीली गली में बरसाना में ही नंदगांव के हुरयारों संग लट्ठमार होली खेली जाती है । बरसाने की लट्ठमार होली न सिर्फ देश में मशहूर है बल्कि पूरी दुनिया में भी काफी प्रसिद्ध है। फाल्गुन मास की शुक्ल पक्ष की नवमी को बरसाने में लट्ठमार होली मनाई जाती है। नवमी के दिन यहां का नजारा देखने लायक होता है। यहां लोग रंगों, फूलों के अलावा डंडों से होली खेलने की परंपरा निभाते है।\nनंदगांव में लट्ठमार होली:- बरसाना के बाद अगले दिन नंदगांव में लट्ठमार होली का आयोजन किया जाता है।\nफूलों की होली और रंगभरनी होली:- मथुरा के श्री द्वारकाधीश मंदिर में फूलों की होली खेली जाएगी तो वहीं वृंदावन के बांके बिहारी मंदिर में रंगभरनी होली खेली जाएगी।\nछड़ीमार होली:- गोकुल में छड़ीमार होली का आयोजन होगा।\nगुलाल की होली:- वृंदावन में अबीर और गुलाल से होली खेली जाएगी। यहां वृंदावन में रहने वाली विधवाएं रंगों वाली होली खेलेंगी।\n“होली श्यामा-श्याम की”\nव्रज-बरसाने में श्री श्यामा-श्याम रस की होरी खेल रहे हैं। आज बरसाने में श्याम सुन्दर बन-ठन कर आये हैं। यह दोनों ललित हैं\nश्री किशोरी जी जब चलती हैं तो कमर में लचक आती है। इन दोनों का रूप ऐसा है, जैसे चमकती हुई ज्योति।\nजैसे हवा में दीपक की ज्योति चञ्चल होती है, ऐसे ही इन प्रिया-प्रियतम की लटें गालों पर आती हैं। श्री जी का मन नित्य लुटा हुआ है। दोनों ही चंचल और चपल हैं।\nश्रीजी की नासिका में उलझ जाती हैं। श्री जी की लट क्या हैं ? मानो मछली फाँसने वाला काँटा।\nजैसे काँटे के नीचे आटे की गोली लगा देते हैं और मछली आकर उसमे फँस जाती है वैसे ही श्रीजी की जो घुँघराली लट जो लटकी लट तो थी काँटा। जो मोती में उलझी वह था काँटे के आगे लगा आटा और मछली फँस गयी। मछली क्या था ? श्याम सुन्दर का मन।\nअब होरी का खेल शुरू हुआ। चारों ओर सखियाँ और बीच में श्रीजी। यह गौर चाँद है। अब खेल शुरू होने से पहले सब सखियों ने मिल कर केसर वाला रंग घोला।\nजब ठुमकता हुआ यह व्रज का छोरा आया तो, सुन्दर श्याम के बदन पर सोने की कटोरियों में रंग भर-भर के डाला।\nश्री राधा और सखियाँ सब उल्लास से विभोर हो गयीं। श्रीजी के और सखियों के हाथ में पिचकारियाँ हैं। निशाना लगा-लगा कर सब श्याम सुन्दर के मुख पर गुलाल छोड़ रही हैं।\nकई सखियों ने तो श्याम सुन्दर के हाथ पकड़े और कुछ ने उनके मुख पर रंग मल दिया। श्याम सुन्दर का मुख लाल हो गया।\nश्याम सुन्दर ने देखा कि किशोरी जी सखियों के संग प्रसन्न मन हैं, तो श्याम सुन्दर को शरारत सूझी, होरी में नटखटपन न हो तो होरी काहे की ?\nगुलाल के खेल में जब श्यामसुन्दर हारने लगे तो नटखटपन करने लगे। नजर बचाकर श्रीजी को रंग की पिचकारी मार दी।\nश्रीजी बहुत चतुर हैं, वे जानती हैं कि यह हारेंगे तो कोई-न-कोई नटखटपन जरूर करेंगे। यह 16 कला सम्पूर्ण हैं तो श्रीजी 64 कला सम्पूर्ण।\nश्यामसुन्दर ने जैसे ही पिचकारी मारी श्रीजी ने बाएँ हाथ से रंग की धार को रोक दिया।\nश्यामसुन्दर ने ताक कर मौका देखकर पिचकारी तो ऐसे ही मारी थी कि श्रीजी को रंग से ऊपर से नीचे तक तर-बतर कर देंगे, पर श्री जी होरी की बड़ी खिलाड़ी हैं।\nसारी धारा को तो श्रीजी ने बाएँ हाथ से रोक दिया पर फिर भी कुछ छींटे श्री जी के गोर-कपोलों पर लग गए जैसे अमरूद पर लाल छींटे पर जाते हैं। तो बहुत अच्छे लगते हैं।\nयह देखकर श्याम सुन्दर के ह्रदय में आनन्द का सिन्धु लहरा उठा यही ह्रदय की उमंग और उल्लास ही तो होरी है।\nजब श्याम-सुन्दर के ह्रदय में आनन्द का सागर लहराया उसी उमंग और उल्लास से श्रीराधा और सखियों को श्याम सुन्दर ने रंग से रंग दिया।\nअब जो रंग से भरा संग्राम मचा। श्री प्रिया-प्रियतम के सौन्दर्य की क्या उपमा दी जा सकती है। मानस नेत्रों से हम दर्शन करें और अपने ह्रदय में बसन्त की होरी की उमंग ओर उल्लास भर लें। फिर देखें, बरसाने में होरी का उल्लास।\nजब ह्रदय में उल्लास छा गया तब श्री जी-प्रियतम नृत्य करने के लिये उद्यत हुए। कोई सखी के मृदंग सम्भाल ली, किसी ने तबला किसी ने ढोलकी अनन्त वाद्य बजने लगे।\nसभी नृत्य कर-कर के राग गाने लगे। अबीर की सभी ने झोलियाँ भर लीं और क्या पुकार रहे हैं-\nहो-हो होरी है।\nऐरी सखी चल बरसाने। चलो बरसाने खेलें होरी।\nमैं तो बरसाने में जाऊँ मेरी वीर, नाय माने मेरा मनुवा॥\nहोली प्रसंग (श्रीगर्ग- संहिता)\nवीतिहोत्र, अग्निभुक्, साम्बु, श्रीकर, गोपति, श्रुत, व्रजेश, पावन तथा शान्त– ये व्रज में उत्पन्न हुए नौ उपनन्दों के नाम हैं।\nये सब-के-सब धनवान, रूपवान, पुत्रवान बहुत-से शास्त्रों का ज्ञान रखने वाले, शील-सदाचारादि गुणों से सम्पन्न तथा दान परायण हैं।\nइनके घरों में देवताओं की आज्ञा के अनुसार जो कन्याएँ उत्पन्न हुई, उनमें से कोई दिव्य, कोई अदिव्य तथा कोई त्रिगुणवृत्ति वाली थीं।\nये सब नाना प्रकार के पूर्वकृत पुण्यों के फलस्वरूप भूतलपर गोपकन्याओं के रूप में प्रकट हुई थीं। ये सब श्रीराधिका के साथ रहने वाली उनकी सखियाँ थी।\nएक दिन की बात है, होलिका-महोत्सव पर श्रीहरि को आया हुआ देख उन समस्त व्रज गोपिकाओं ने मानिनी श्रीराधा से कहा-\nरम्भोरू ! चन्द्रवदने ! मुध-मानिनि ! स्वामिनि ! ललने ! श्रीराधे ! हमारी यह सुन्दर बात सुनो।\nये व्रजभूषण नन्दनन्दन तुम्हारी बरसाना नगरी के उपवन में होलिकोत्सव विहार करने के लिये आ रहे हैं।\nशोभा सम्पन्न यौवन के मद से मत्त उनके चंचल नेत्र घूम रहे हैं। घुँघराली नीली अलकावली उनके कंधों और कपोलमण्डल को चूम रही है।\nशरीर पर पीले रंग रेशमी जामा अपनी घनी शोभा बिखेर रहा है। वे बजते हुए नूपुरों की ध्वनि से युक्त अपने अरूण चरणाविन्दों द्वारा सबका ध्यान आकृष्ट कर रहे हैं।\nउनके मस्तक पर बालक रवि के समान कान्तिमान मुकुट है। वे भुजाओं में विमल अंगद, वक्ष:स्थल पर हार और कानों में विद्युत को भी विलज्जित करने वाले मकराकार कुण्डल धारण किये हुए हैं।\nइस भूमण्डल पर पीताम्बर की पीत प्रभा से सुशोभित उनके श्याम कान्ति मण्डल उसी प्रकार उत्कृष्ट शोभा पा रहा है, जैसे आकाश में इन्द्रधनुष से युक्त मेघ मण्डल सुशोभित होता है। अबीर और केसर के रस से उनका सारा अंग लिप्त है।\nउन्होंने हाथ में नयी पिचकारी ले रखी है तथा सखि राधे ! तुम्हारे साथ रासरंग की रसमयी क्रीड़ा में निमग्न रहने वाले वे श्याम सुन्दर तुम्हारे शीघ्र निकलने की राह देखते हुए पास ही खडे़ है।\nतुम भी मान छोड़कर फगुआ (होली) के बहाने निकलो। निश्चय ही आज होलिका को यश देना चाहिये और अपने भवन में तुरंत ही रंग-मिश्रित जल, चन्दन के पंख और कमकरन्द (इत्र आदि पुष्परस) का अधिक मात्रा में संचय कर लेना चाहिये।\nपरम बुद्धिमति प्यारी सखी ! उठो और सहसा अपनी सखीमण्डल के साथ उस स्थान पर चलो, जहाँ वे श्याम सुन्दर भी मौजूद हों। ऐसा समय फिर कभी नहीं मिलेगा। बहती धारा में हाथ धो लेना चाहिये- यह कहावत सर्वत्र विदित है।\nतब मानवती राधा मान छोड़कर उठीं और सखियों के समूह से घिरकर होली का उत्सव मनाने के लिये निकलीं।\nचन्दन, अगर, कस्तुरी, हल्दी तथा केसर के घोल से भरी हुई डोलचियाँ लिये वे बहुसंख्यक व्रजांगनाएँ एक साथ होकर चलीं।\nरँगे हुए लाल-लाल हाथ, वासन्ती रंग के पीले वस्त्र, बजते हुए नूपूरों से युक्त पैर तथा झनकारती हुई करधनी से सुशोभित कटिप्रदेश बड़ी मनोहर शोभा थी उन गोपाङ्गनाओं की। वे हास्ययुक्त गलियों से सुशोभित होली के गीत गा रही थीं।\nअबीर-गुलाल के चूर्ण मुठ्ठियों में ले-लेकर इधर-उधर फेंकती हुई वे व्रजाङ्गनाओं भूमि, आकाश और वस्त्र को लाल किये देती थीं।\nवहाँ अबीर की करोड़ों मुठ्ठियाँ एक साथ उड़ती थीं। सुगन्धित गुलाल के चूर्ण भी कोटि-कोटि हाथों से बिखेरे जाते थे।\nइसी समय व्रजगोपियों ने श्रीकृष्ण को चारों ओर से घेर लिया, मानों सावन की साँझ में विद्युन्मालाओं ने मेघ को सब ओर से अवरूद्ध कर लिया हो पहले तो उनके मुँह पर खूब अबीर और गुलाल पोत दिया, फिर सारे अङ्गों पर अबीर-गुलाल बरसाये तथा केसर युक्त रंग से भरी डोलचिायों द्वारा उन्हें विधिपूर्वक भिगोया।\nवहाँ जितनी गोपियाँ थी, उतने ही रूप धारण करके भगवान भी उनके साथ विहार करते रहे।\nवहाँ होलिका महोत्सव में श्रीकृष्ण श्रीराधा के साथ वैसी ही शोभा पाते थे, जैसे वर्षाकाल की संध्या-वेला में विद्युन्माला के साथ मेघ सुशोभित होता है।\nश्रीराधा ने श्रीकृष्ण के नेत्रों में काजल लगा दिया। श्रीकृष्ण ने भी अपना नया उत्तरीय (दुपट्टा) गोपियों को उपहार में दे दिया। फिर वे परमेश्वर श्रीनन्दभवन को लौट गये। उस समय समस्त देवता उनके ऊपर फूलों की वर्षा करने लगे\nदिनांक 14.01.2022 शुक्रवार को भगवान् सूर्यदेव 14:12:26 पर मकर राशि में प्रवेश करने जा रहे हैं। इस दिन को सम्पूर्ण भारतवर्ष में अलग-अलग नामों के साथ, अलग-अलग तरह से मनाया जाता है। जिनमें सबसे प्रचलित है:-\nसूर्य के एक राशि से दूसरी राशि में जाने को ही संक्रान्ति कहते हैं। एक संक्रान्ति से दूसरी संक्रान्ति के बीच का समय ही सौर मास है। वैसे तो सूर्य संक्रान्ति 12 हैं, लेकिन इनमें से चार संक्रान्ति महत्वपूर्ण हैं जिनमें मेष, कर्क, तुला, और मकर। सूर्य का धनु राशि से मकर राशि में प्रवेश का नाम ही मकर संक्रान्ति है। धनु राशि बृहस्पति की राशि है। इसमें सूर्य के रहने पर मलमास होता है। इस राशि से मकर राशि में प्रवेश करते ही मलमास समाप्त होता है और शुभ मांगलिक कार्य हम प्रारंभ करते हैं। इस दिन से सूर्य उत्तरायण हो जाता है। शास्त्रों में उत्तरायण की अवधि को देवताओं का दिन और दक्षिणायन को देवताओं की रात कहा गया है।\nमकर संक्रान्ति के दिन पूर्वजों को तर्पण और तीर्थ स्नान का अपना विशेष महत्व है। इससे देव और पितृ सभी संतुष्ट रहते हैं। सूर्य पूजा से और दान से सूर्य देव की रश्मियों का शुभ प्रभाव मिलता है और अशुभ प्रभाव नष्ट होता है। इस दिन स्नान करते समय स्नान के जल में तिल, आंवला, गंगा जल डालकर स्नान करने से शुभ फल प्राप्त होता है।\nमकर संक्रान्ति का दूसरा नाम उत्तरायण भी है क्योंकि इसी दिन से सूर्य उत्तर की तरफ चलना प्रारंभ करते हैं। उत्तरायण के इन छः महीनों में सूर्य के मकर से मिथुन राशि में भ्रमण करने पर दिन बड़े होने लगते हैं और रातें छोटी होने लगती हैं। इस दिन विशेषतः तिल और गुड़ का दान किया जाता है। इसके अलावा खिचड़ी, तेल से बने भोज्य पदार्थ भी किसी गरीब ब्राह्मण को खिलाना चाहिए। छाता, कंबल, जूता, चप्पल, वस्त्र आदि का दान भी किसी असहाय या जरूरत मंद व्यक्ति को करना चाहिए।\nराजा सागर के 60,000 पुत्रों को कपिल मुनि ने किसी बात पर क्रोधित होकर भस्म कर दिया था। इसके पश्चात् इन्हें मुक्ति दिलाने के लिए गंगा अवतरण का प्रयास प्रारंभ हुआ! इसी क्रम में राजा भागीरथ ने अपनी तपस्या से गंगा को पृथ्वी पर अवतरित किया। स्वर्ग से उतरने में गंगा का वेग अति तीव्र था इसलिए शिवजी ने इन्हें अपनी जटाओं में धारण किया। फिर शिव ने अपनी जटा में से एक धारा को मुक्त किया। अब भागीरथ उनके आगे-आगे और गंगा उनके पीछे-पीछे चलने लगी। इस प्रकार गंगा गंगोत्री से प्रारंभ होकर हरिद्वार, प्रयाग होते हुए कपिल मुनि के आश्रम पहुँचीं यहां आकर सागर पुत्रों का उद्धार किया। यही आश्रम अब गंगा सागर तीर्थ के नाम से जाना जाता है। मकर संक्रान्ति के दिन ही राजा भागीरथ ने अपने पुरखों का तर्पण कर तीर्थ स्नान किया था। इसी कारण गंगा सागर में मकर संक्रान्ति के दिन स्नान और दर्शन को मोक्षदायक माना है। भीष्म पितामह को इच्छा मृत्यु का वरदान था इसीलिए उन्होंने शर-शैय्या पर लेटे हुए दक्षिेणायन के बीतने का इंतजार किया और उत्तरायण में अपनी देह का त्याग किया। उत्तरायण काल में ही सभी देवी-देवताओं की प्राण प्रतिष्ठा शुभ मानी जाती है। धर्म-सिंधु के अनुसार-मकर संक्रान्ति का पुण्य काल संक्रान्ति समय से 16 घटी पहले और 40 घटी बाद तक माना गया है। मुहूर्त चिंतामणि ने पूर्व और पश्चात् की 16 घटियों को ही पुण्य काल माना है।\nभारतीयों का प्रमुख पर्व मकर संक्रान्ति अलग-अलग राज्यों, शहरों और गांवों में वहाँ की परंपराओं के अनुसार मनाया जाता है। इसी दिन से अलग-अलग राज्यों में गंगा नदी के किनारे माघ मेला या गंगा स्नान का आयोजन किया जाता है। कुंभ के पहले स्नान की शुरुआत भी इसी दिन से होती है। मकर संक्रान्ति त्योहार विभिन्न राज्यों में अलग-अलग नाम से मनाया जाता है।\nउत्तर प्रदेश : मकर संक्रान्ति को खिचड़ी पर्व कहा जाता है। सूर्य की पूजा की जाती है। चावल और दाल की खिचड़ी खाई और दान की जाती है।\nआंध्रप्रदेश : संक्रान्ति के नाम से तीन दिन का पर्व मनाया जाता है।\nपश्चिमबंगाल : हुगली नदी पर गंगा सागर मेले का आयोजन किया जाता है।\nअसम: भोगली बिहू के नाम से इस पर्व को मनाया जाता है।\nमकर संक्रान्ति मुहूर्त पुण्य काल मुहूर्त : 14:12:26 से 17:45:10 तक\nअवधि: 03 घंटे 22 मिनट\nमहापुण्य काल मुहूर्त : 14:12:26 से 14:36:26 तक\nब्रज में प्रकटे हैं बिहारी, जय बोलो श्री हरिदास की।\nभक्ति ज्ञान मिले जिनसे, जय बोलो गुरु महाराज की॥\nमार्गशीर्ष, शुक्ल पक्ष, पंचमी को ही श्री धाम वृन्दावन में बिहारी श्री बांके बिहारी जी का प्राकट्य उत्सव मनाया जाता है। इसी दिन अप्रकट रहने वाले प्रभु साक्षात् नित्य वृन्दावन में निधिवन में प्रकट हुए थे। तीनो लोकों के स्वामी को इस दिन रसिक सम्राट स्वामी श्री हरिदास जी महाराज ने अपनी भक्ति से जीत लिया था और वो अपने सभी भक्तों को दर्शन देने के लिए उनके सामने आ गए।\nस्वामी श्री हरिदास जी निधिवन के कुंजो में प्रतिदिन नित्य रास और नित्य विहार का दर्शन किया करते थे, और अत्यंत सुंदर पद भी गाया करते थे। वो कोई साधारण मनुष्य नहीं थे, भगवान की प्रमुख सखी श्री ललिता सखी जी के अवतार थे। जब तक वो धरती पर रहे, उन्होंने नित्य रास में भाग लिया और प्रभु के साथ अपनी नजदीकियों का हमेशा आनन्द उन्हें प्राप्त हुआ। उनके दो प्रमुख शिष्य थे। सबसे पहले थे उनके अनुज गोस्वामी जगन्नाथ जी जिनको स्वामी जी ने ठाकुर जी की सेवा के अधिकार दिए और आज भी वृन्दावन में बांके बिहारी मन्दिर के सभी गोस्वामी जगन्नाथ जी के ही कुल के हैं। उनके दूसरे शिष्य थे उनके भतीजे श्री विठ्ठल विपुल देव जी। बिहार पंचमी के दिन विठ्ठल विपुल देव जी का जन्मदिन भी होता है।\nस्वामी जी के सब शिष्य उनसे रोज आग्रह किया करते थे कि वो खुद तो हर दिन नित्य विहार का आनन्द उठाते है कभी उन्हें भी यह सौभाग्य दें जिससे वो भी इस नित्य रास का हिस्सा बन सके। पर स्वामी जी ने कहा की सही समय आने पर उन्हें स्वतः ही इस रास का दर्शन हो जायेगा क्योंकि रास का कभी भी वर्णन नहीं किया जा सकता। इसका तो केवल दर्शन ही किया जा सकता है और वो दर्शन आपको भगवान के अलावा कोई नहीं करा सकता। स्वामी जी का एक कुञ्ज था वो जहाँ वे रोज साधना किया करते थे। उनके सभी शिष्य इस बात को जानने के लिए काफी व्याकुल थे कि ऐसा क्या खास है उस कुञ्ज में।\nएक दिन जिस दिन विठ्ठल विपुल देव जी का जन्मदिन था, स्वामी जी ने सबको उस कुञ्ज में बुलाया। जब सब विठ्ठल विपुल देव जी के साथ उस कुञ्ज में गए तो सब एक दिव्या प्रकाश से अन्धे हो गए और कुछ नजर नहीं आया। फिर स्वामी जी सबको अपने साथ वह लेकर आये और सबको बिठाया। स्वामी जी प्रभु का स्मरण कर रहे थे, उनके सभी शिष्य उन का अनुसरण कर रहे थे, और सबकी नजरे उस कुञ्ज पर अटकी हुई थी और सब देखना चाहते थे कि क्या है इस कुञ्ज का राज। तो सबके साथ स्वामी जी यह पद गाने लगे।\nमाई री सहज जोरी प्रगट भई जू रंग कि गौर श्याम घन दामिनी जैसे।\nप्रथम हूँ हुती अब हूँ आगे हूँ रही है न तरिहहिं जैसें॥\nअंग अंग कि उजराई सुघराई चतुराई सुंदरता ऐसें।\nश्री हरिदास के स्वामी श्यामा कुंजबिहारी सम वस् वैसें॥\nस्वामी जी कि साधना शक्ति से उन दिन उन सबके सामने बांके बिहारी जी अपनी परम अह्लादनी शक्ति श्री राधा रानी के साथ प्रकट हो गए।\nचेहरे पे मंद मंद मुस्कान, घुंघराले केश, हाथों में मुरली, पीताम्बर धारण किया हुआ जब प्रभु कि उस मूरत का दर्शन सब ने किया तो सबका क्या हाल हुआ उसका वर्णन नहीं किया जा सकता। वे अपनी पलक झपकाना भी भूल गए हुए हैं। और ऐसे बैठे मानो कोई शरीर नहीं बल्कि एक मूर्ति हैं।\nस्वामी जी कहते है कि देखो प्रभु प्रकट हो गए हैं। प्रभु कि शोभा ऐसी ही है जैसी घनघोर घटा कि होती है। यह युगल जोड़ी हमेशा विद्यमान रहती है। प्रकृति के कण-कण में युगल सरकार विराजमान है। और ये हमेशा किशोर अवस्था में ही रहते हैं। स्वामी जी के आग्रह से प्रिय और प्रीतम एक दूसरे के अन्दर लीन हो गए और फिर वही धरती से स्वामी जी को एक दिव्या विग्रह प्राप्त हुआ जिसमे राधा और कृष्ण दोनों का रूप है और इसी विग्रह के माध्यम से ठाकुर जी हमें श्री धाम वृन्दावन में दर्शन देते हैं। यही कारण है कि ठाकुर जी का आधा श्रृंगार पुरुष का होता है और आधा श्रृंगार स्त्री का होता है।\nयह त्यौहार श्री धाम वृन्दावन में आज भी बहुत धूम धाम से मनाया जाता है। सुबह सबसे पहले निधिवन में प्रभु के प्राकट्य स्थल में जो भगवन में प्रतीक चरण चिन्ह है उनका पंचामृत अभिषेक किया जाता है। फिर एक विशाल सवारी स्वामी जी की वृन्दावन के प्रमुख बाजारों से होती हुई ठाकुर जी के मन्दिर में पहुँचती हैं। स्वामी जी की सवारी में हाथी, घोड़े, कीर्तन मंडली इत्यादि सब भाग लेते हैं। सवारी के सबसे आगे तीन रथ चलते हैं। इनमे से एक रथ में स्वामी श्री हरिदास जी, एक में गोस्वामी जगन्नाथजी और एक रथ में विठ्ठल विपुल देव जी के चित्र विराजमान होते हैं। ये रथ राज भोग के समय ठाकुर जी के मन्दिर में पहुँचते हैं और फिर तीनो रसिकों के चित्र मन्दिर के अन्दर ले जाये जाते हैं। ऐसा माना जाता है कि इस दिन ठाकुर जी हरिदास जी महाराज कि गोद में बैठकर उनके हाथों से भोग लगाते हैं।\nयदि आपको किशोरी जी इस दिन अपने धाम वृन्दावन में बुला ले तो आपका सौभाग्य है परन्तु यदि किशोरी जी नहीं भी बुलाती हैं तो आप सुबह अपने घर पे ही बिहारी जी को भोग लगाये और संध्या के समय प्रभु की आरती करिये और उनके भजन में झूमते रहिये। आप पर कृपा जरूर बरसेगी। और आपको यह जानकार बहुत खुशी होगी कि इसी दिन भगवन श्री राम का जानकी जी के साथ विवाह भी हुआ था। इसलिए बिहार पंचमी को विवाह पंचमी भी कहा जाता है।\n15 नवंबर 2021: दोपहर 1 बजकर 02 मिनट से दोपहर2बजकर 44 मिनट तक.\n15 नवंबर 2021: शाम5बजकर 17 मिनट से5बजकर 41 मिनट तक.\nतुलसी विवाह जीवन में एक बार अवश्य करना चाहिए, ऐसा शास्त्रों में कहा गया है । इस दिन व्रत रखने का भी बहुत महत्व है। इससे पूर्व जन्म के पाप समाप्त हो जाते हैं, और पुण्य की प्राप्ति होती है। तुलसी विवाह में तुलसी जी का विवाह शालिग्राम जी से किया जाता है। शालिग्राम जी भगवान विष्णु के प्रतिरूप ही है। तुलसी को विष्णु प्रिया कहते है। तुलसी और विष्णु को पति पत्नी के रूप में माना जाता है। तुलसी के बिना विष्णु भगवान की पूजा अधूरी मानी जाती है। कार्तिक मास की शुक्ल पक्ष की एकादशी को कार्तिक स्नान करके तुलसी जी व शालिग्राम जी का विवाह किया जाता है। इसी को तुलसी विवाह कहते हैं। इसका व्रत कार्तिक शुक्ल पक्ष की नवमी से शुरू हो जाता है। नवमी से ग्यारस तक अखण्ड दिए जलाये जाते है। तुलसी विवाह आप स्वयं भी कर सकते हैं या पंडित जी को बुलवाकर भी तुलसी विवाह करवाया जा सकता है। भक्ति भाव के साथ की गई पूजा कभी व्यर्थ नहीं जाती है।\n“तुलसी विवाह विधि”\nतुलसी का गमला साफ सुथरा करके गेरू और चूने से रंगकर सजायें। साड़ी आदि से सुन्दर मंडप बनाकर गन्ने व फूलों से सजाना चाहिए। परिवार के सभी सदस्य शाम के समय तुलसी विवाह में शामिल होने के लिए नए कपड़े आदि पहन कर तैयार हो जाये। तुलसी के साथ शादी के लिए शालिग्राम जी यानि विष्णु जी की काली मूर्ति चाहिए होती है। ये नहीं मिले तो आप अपनी श्रद्धानुसार सोने, पीतल या मिश्रित धातु की मूर्ति ले सकते हैं या फिर विष्णु जी की तस्वीर भी ले सकते हैं। यदि कोई व्यवस्था ना हो पाए तो पंडित जी से आग्रह करने पर वे मंदिर से शालिग्राम जी की मूर्ति अपने साथ ला सकते है। सबसे पहले गणेश जी का पूजन करें, फिर मंत्रो का उच्चारण करते हुए गाजे बाजे के साथ भगवान विष्णु की प्रतिमा को तुलसी जी के निकट लाकर रखे। भगवान विष्णु का आवाहन इस मन्त्र के साथ करें:-\nआगच्छ भगवन देव अर्चयिष्यामि केशव।\nतुभ्यं दास्यामि तुलसीं सर्वकामप्रदो भव।।\n(हे भगवान केशव, आइये देव मैं आपकी पूजा करूँगा, आपकी सेवा में तुलसी को समर्पित करूँगा, आप मेरे सभी मनोरथ पूर्ण करना )\nतुलसी जी व भगवान विष्णु की प्रतिमा में प्राण प्रतिष्ठा करके स्तुति आदि के द्वारा भगवान को निद्रा से जगाये। विष्णु जी को पीले वस्त्र धारण करवाये, पीला रंग विष्णु जी का प्रिय है। कांसे के पात्र में दही, घी, शहद रखकर भगवान् को अर्पित करें। फिर पुरुष सूक्त से व षोडशोपचार से पूजा करें। तुलसी माता को लाल रंग की ओढ़नी ओढ़ानी चाहिए। शालीग्राम जी को चावल नहीं चढ़ाये जाते हैं, इसीलिए उन्हें तिल चढ़ाये। दूध व हल्दी का लेप बनाकर शालिग्राम जी व तुलसी जी को चढ़ाये। गन्ने से बनाये गए मंडप की भी दूध हल्दी से पूजा करें। विवाह के समय निभाये जाने वाली सभी रस्मे करें। तुलसीजी और शालिग्राम जी के फेरे भी करवाने चाहिए।साथ ही “ओम तुलस्यै नमः” मन्त्र का उच्चारण करना चाहिए। तुलसी माता की शादी के लिए साड़ी, ब्लाउज, मेहंदी, काजल, बिंदी, सिंदूर, चूड़ा आदि सुहाग का सामान तथा बर्तन चढ़ायें। जो भी भोजन बनाया हो वह एक थाली में दो जनो के लिए रखकर फेरों के समय भोग लगाने के लिए रखना चाहिए। कन्यादान का संकल्प करें और भगवान से प्रार्थना करें–”हे परमेश्वर ! इस तुलसी को आप विवाह की विधि से ग्रहण कीजिये। यह पार्वती के बीज से प्रकट हुई है, वृन्दावन की भस्म में स्थित रही है। आपको तुलसी अत्यंत प्रिय है अतः इसे मैं आपकी सेवा में अर्पित करता हूँ। मैंने इसे पुत्री की तरह पाल पोस कर बड़ा किया है। और आपकी तुलसी आपको ही दे रहा हूँ। हे प्रभु ! इसे स्वीकार करने की कृपा करें।” इसके पश्चात् तुलसी और विष्णु दोनों की पूजा करें। तुलसी माता की कहानी सुने। कपूर से आरती करें तथा तुलसी माता की आरती गाएं। भगवान को लगाए गए भोग का प्रसाद के रूप में वितरण करें। सुबह हवन करके पूर्णाहुती करें। इसके लिए खीर, घी, शहद और तिल के मिश्रण की 108 आहुति देनी चाहिए। महिलायें तुलसी माता के गीत गाती है। उसी समय व्रत करने वाली के पीहर वाले कपड़े पहनाते है, इसी समय शालीग्राम व तुलसी माता को श्रद्धानुसार भोजन परोसकर भोग लगाना चाहिए, साथ में श्रद्धानुसार दक्षिणा अर्पित की जानी चाहिए। भगवान से प्रार्थना करें– “प्रभु ! आपकी प्रसन्नता के लिए किये गए इस व्रत में कोई कमी रह गई हो तो क्षमा करें। अब आप तुलसी को साथ लेकर बैकुंठ धाम पधारें। आप मेरे द्वारा की गई पूजा से सदा संतुष्ट रहकर मुझे कृतार्थ करें।” इस प्रकार तुलसी विवाह का परायण करके भोजन करें। भोजन में आँवला, गन्ना व बैर आदि अवश्य शामिल करें। भोजन के बाद तुलसी के अपने आप गिरे हुए पत्ते खाएँ, यह बहुत शुभ होता है। तुलसी और शालिग्राम का विवाह कराना विष्णु भगवान की भक्ति का एक रूपक है। इसके लिए जो कथा प्रचलित है वह इस प्रकार है:-\n“तुलसी विवाह कथा”\nजलंधर नाम का एक दानव था। उसकी पत्नी वृंदा कठोर पतिव्रता धर्म का पालन करती थी। जलंधर की पत्नी की पतिव्रता शक्ति के कारण बड़े से बड़े देवता भी उसे परास्त नहीं कर पाये। वह अभिमान से ग्रस्त होकर अत्याचार करने लगा। देवता रक्षा के लिए विष्णु भगवान के पास पहुँचे। विष्णु भगवान ने छल से जलंधर का वेश धारण करके वृंदा का सतीत्व भंग कर दिया। इस कारण जलंधर मारा गया। इस बात पर क्रोधित होकर वृंदा ने विष्णु को पत्थर बन जाने का श्राप दे दिया। विष्णु ने कहा– “हे वृंदा, तुम मुझे बहुत प्रिय हो। तुम्हारे सतीत्व के कारण तुम तुलसी बन कर मेरे साथ रहोगी। तुम्हारे बिना मै कोई भोग स्वीकार नहीं करूँगा। जो मनुष्य तुम्हारा और मेरा विवाह करवाएगा वह परम धाम को प्राप्त होगा।” वृंदा सती हो गई और उसकी राख पर एक पौधे ने जन्म लिया। यही पौधा तुलसी है। पत्थर स्वरुप भगवान विष्णु जिन्हें शालिग्राम कहते हैं और तुलसी का विवाह इसी कारण से कराया जाता है।\n“तुलसी माता की कहानी”\nकार्तिक महीने में सब औरते तुलसी माता को सींचने जाती थी। सब तो सींच कर आती परन्तु एक बूढ़ी माई आती और कहती कि “हे तुलसी माता ! सत की दाता !, मैं बिलड़ा सींचूं तेरा, तू कर निस्तारा मेरा, तुलसी माता अड़ुआ दे लडुआ दे, पीताम्बर की धोती दे, मीठा मीठा गास दे, बैकुंठ का वास दे, चटके की चाल दे, पटके की मौत दे, चन्दन की काठ दे, झालर की झनकार दे, साई का राज दे, दाल भात का जीमन दे, ग्यारस की मौत दे, श्रीकृष्ण का कांधा दे।” यह बात सुनकर तुलसी माता सूखने लगीं तो भगवान ने पूछा, “हे तुलसी ! तुम क्यों सूख रही हो ? तुम्हारे पास इतनी औरतें रोज आती हैं, तुम्हे मीठा भोग लगाती हैं, गीत गाती है।” तुलसी माता ने कहा, “एक बूढ़ी माई रोज आती है और इस तरह की बात कह जाती है। मैं सब बात तो पूरी कर दूँगी पर कृष्ण का कन्धा कहाँ से दूँगी।” भगवान बोले, “वह मरेगी तो कन्धा मैं दे आऊँगा।” कुछ समय पश्चात बूढ़ी माई का देहांत हो गया। सारे गाँव वाले एकत्रित हो गए और बूढ़ी माई को ले जाने लगे तो वह इतनी भारी हो गयी की किसी से भी नहीं उठी सबने कहा इतना पूजा पाठ करती थी, पाप नष्ट होने की माला फेरती थी, फिर भी इतनी भारी कैसे हो गयी। बूढ़े ब्राह्मण के रूप में भगवान वहाँ आये और पूछा ये भीड़ कैसी है ? तब वहाँ खड़े लोग बोले ये बूढ़ी माई मर गयी है। पापिन थी इसीलिए भारी हो गयी है किसी से भी उठ नहीं रही है तो भगवान ने कहा मुझे इसके कान में एक बात कहने दो शायद उठ जाये। भगवान ने बूढ़ी माई के पास जाकर कान में कहा कि बूढ़ी माई मन की निकाल ले अड़ुआ ले गडुआ ले, पीताम्बर की धोती ले, मीठा मीठा ग्रास ले, बैकुण्ठ का वास ले, चटक की चाल ले, चन्दन की काठ ले, झालर की झंकार, दाल भात का जीमन ले और कृष्ण का कांधा ले। इतना सुनना था की बुढ़िया हल्की हो गयी भगवान अपने कंधे पर ले गए और बुढ़िया को मुक्ति मिल गयी।\nगणेशजी का तुलसी को श्राप\nएक बार गणेश्वर श्रीगंगाजी के पावन तट पर तपस्या कर रहे थे। उनके अर्द्ध उन्मीलित नेत्र थे तथा मन भगवान् श्रीहरि में लगा था। वे सदैव उन्हीं के चरण कमलों का ध्यान किया करते थे।\n‘उस समय वे एक रत्नजटित सिंहासन पर विराजमान थे। समस्त अंगों पर चन्दन लगा हुआ था। गले में पारिजात पुष्पों के साथ स्वर्ण मणि रत्नों के अनेक हार पड़े थे। कमर में अत्यन्त कोमल रेशम का पीताम्बर लिपटा हुआ था। भुजाओं में स्वर्णाभरण, मस्तक पर देदीप्यमान मुकुट और कानों में कुण्डल सुशोभित थे उनका मुखमण्डल करोड़ों सूर्यों की आभा को भी लजाता हुआ दमक रहा था। उनकी सुन्दर सूँड़ एवं विद्युतोपम श्वेत दन्त भी अद्भुत शोभा के कारण थे। इस प्रकार अद्भुत एवं दिव्य सौंदर्यावतार गणेशजी कुछ-कुछ योग झपकी लेते हुए और कुछ जागते हुए से अत्यन्त शोभायमान लग रहे थे।\n‘इसी अवसर पर धर्मात्मज की नवयौवना कन्या तुलसी देवी श्री भगवान् श्रीहरि का स्मरण करती हुई विभिन्न तीर्थों में भ्रमण करने को निकली थी। वह विभिन्न स्थानों पर होती हुई उसी गंगातट पर जा पहुँची जहाँ पार्वतीनन्दन एकदन्त भगवान् श्रीकृष्ण के चरणारविन्दों में ध्यान में रत थे।\nतुलसी ने उमासुवन को देखा तो कुछ विमोहित-सी हो गई। उसने सोचा-कितना अद्भुत और अलौकिक रूप है, गिरिजानन्दन का ? इनसे वार्तालाप करके विचार जानने चाहिए। सम्भव है इनके द्वारा की जाने वाली उपासना कुछ इस प्रकार की हो, जो मेरा प्रयोजन है।’\nऐसा विचार कर तुलसी ने उनके समीप जाकर कहा–’हे गजानन ! हे शूर्पकर्ण ! हे एकदन्त ! हे घटोदर ! मुझे यह तो बताओ कि संसार भर के समस्त आश्चर्य एकमात्र तुम्हारे ही विग्रह में किस प्रकार एकत्र हो गये हैं ? क्या इसके लिए तुमने कोई तपस्या की है ? यदि की है तो वह किस देवता की थी ?’\nगणेश्वर तुलसी को देखकर कुछ अचकचाये। सोचा–यह कौन है ? मेरे पास आने का क्या प्रयोजन है इसका ?\nजब कोई समाधान न हुआ तो बोले–’वत्से ! मैंने तुम्हें अब से पहिले कभी नहीं देखा। इसलिए तुम कौन हो ? यहाँ किस प्रयोजन से आई हो ? मेरी तपश्चर्या में विघ्न डालने का क्या कारण है ? ‘\nतुलसी बोली–’गणेश्वर ! मैं धर्मपुत्र की कन्या तुलसी हूँ। तुम्हें यहाँ तपस्या करते देखकर उपस्थित हो गई।’\nयह सुनकर पार्वतीनन्दन ने कहा–’माता ! तपस्या में विघ्न कभी भी उपस्थित नहीं करना चाहिए। इसमें सर्वथा अकल्याण ही होता है। मंगलमय भगवान् तुम्हारा मंगल करें। अब तुम यहाँ से चली जाओ।’\nयह सुनकर तुलसी ने अपनी व्यथा कही–’पार्वती तनय ! मेरी बात सुनो। मैं मनोऽनुकूल वर की खोज में ही इस समय तीर्थाटन कर रही हूँ। अनेक वर देखे, किन्तु आप पसन्द आये हो मुझे। अतएव आप मुझे भार्या रूप में स्वीकार कर मेरे साथ विवाह कर लीजिए।’\nगणेश्वर बोले–’माता ! विवाह कर लेना जितना सरल है, उतना ही कठिन उसके दायित्व का निर्वाह करना है। इसलिए विवाह तो दुःख का ही कारण होता है। उसमें सुख की प्राप्ति कभी नहीं होती। विवाह काम वासना की प्रधानता रहती है, जो कि तत्त्वज्ञान का उच्छेद करने वाली तथा समस्त संशयों को उत्पन्न करने वाली है। अतएव हे माता ! तुम मेरी ओर से चित्त हटा लो। यदि ठीक प्रकार से खोज करोगी तो मुझसे अच्छे अनेक वर तुम्हें मिल जायेंगे।’\nतुलसी बोली–’एकदन्त ! मैं तो तुमको ही अपने मनोनुकूल देखती हूँ इसलिए मेरी याचना को ठुकराकर निराश करने का प्रयत्न न करो। मेरी प्रार्थना स्वीकार कर लो प्रभो !’\nगणेश बोले–’परन्तु, मुझे तो विवाह ही नहीं करना है तब तुम्हारा प्रस्ताव कैसे स्वीकार कर लूँ ? माता ! तुम कोई और वर देखो और मुझे क्षमा करते हुए मेरी ओर से अपना चित्त पूर्ण रूप से हटा लो, इसी में तुम्हारा कल्याण निहित है।’\nतुलसी को गणेशजी की बात बहुत अप्रिय लगी और उसने कुछ रोषपूर्वक कहा–’उमानन्दन ! मैं कहती हूँ कि तुम्हारा विवाह तो अवश्य होगा। मेरा यह वचन मिथ्या नहीं हो सकता।’\nतुलसी प्रदत्त शाप को सुनकर गणपति भी शाप दिये बिना न रह सके। उन्होंने तुरन्त कहा–’देवि ! तुमने मुझे व्यर्थ ही शाप दे डाला है, इसलिए मैं भी कहता हूँ कि तुम्हें भी जो पति प्राप्त होगा वह असुर होगा तथा उसके पश्चात् महापुरुषों के शापवश तुम्हें वृक्ष होना पड़ेगा।’\nशाप सुनकर तुलसी भयभीत हो गई। उसने गणेश्वर की स्तुति की–’हे गणराज ! हे एकदन्त ! हे हेरम्ब ! मुझपर कृपा कीजिए। मेरे अपराध को क्षमा करके दया दृष्टि से देखिये। हे प्रभो ! आप तो सभी विघ्नों का नाश करने वाले हैं। मुझे भी जिन विघ्नों की प्राप्ति होने का शाप आपने दिया है, उनका निवारण भी आप कर सकते हैं। हे दुःखनाशक ! दुःखों को दूर कर दीजिए।’\nतुलसी की विनय सुनकर गणेश्वर प्रसन्न हो गये। उन्होंने उसे आश्वासन दिया–’देवि ! तुम समस्त सौरभवन्त पुष्पों की सारभूता बनोगी। कलांश से भगवान् श्रीनारायण की प्रिया बनने का सौभाग्य भी तुम्हें प्राप्त होगा। यद्यपि समस्त देवगण तुमसे प्रसन्न रहेंगे, तथापि भगवान् श्रीहरि को तुम्हारे प्रति विशेष प्रीति रहेगी। नरलोक में मनुष्यों को तुम्हारे माध्यम से भगवान् श्रीकृष्ण की भक्ति करने पर उनके स्वधाम की अथवा मोक्ष की प्राप्ति होगी। किन्तु मेरे द्वारा तुम सदैव त्याज्य ही रहोगी।’\nगणपति से उक्त वर प्राप्त कर तुलसी अपने गन्तव्य स्थान को गई और इधर गणेश्वर भी वहाँ से बदरीनाथ के समीप तपश्चर्या के लिए चले गये।\nकालान्तर में वही तुलसी वृन्दा हुई और दानवराज शंखचूड़ की भार्या बनी। यह शंखचूड़ पूर्व जन्म में भगवान् श्रीकृष्ण का पार्षद सुदामा था जो रासेश्वरी राधा के शापवश असुर योनि को प्राप्त हुआ था। वह शंखचूड़-भार्या भगवान् के कलांश से वृक्षभाव को प्राप्त होती हुई श्रीहरि की परमप्रिया हुई।’\n“तुलसी माता की आरती”\nजय जय तुलसी माता, सब जग की सुख दाता॥जय॥\nसब योगों के ऊपर, सब लोगो के ऊपर।रुज से रक्षा करके भव त्राता॥जय॥\nबटु पुत्री हे श्यामा सुर बल्ली हे ग्राम्या\nविष्णु प्रिये जो तुमको सेवे सो नर तर जाता॥जय॥\nपतित जनों की तारिणी तुम हो विख्याता॥जय॥\nमानवलोक तुम्हीं से सुख सम्पत्ति पाता॥जय॥\nप्रेम अजब है उनका तुमसे कैसा नाता॥जय॥\nकार्तिक माह की शुक्ल पक्ष की नवमी बहुत खास और शुभ मानी जाती है। इस दिन उत्तर भारत और मध्य भारत में अक्षय नवमी या आँवला नवमी का पर्व मनाया जाता है। जबकि दक्षिण और पूर्व भारत में इसी दिन जगद्धात्री पूजा का पर्व मनाया जाता है। मान्यता है कि इस दिन अच्छे कार्य करने से अगले कई जन्मों तक हमें इसका पुण्य फल मिलता रहेगा। धर्म ग्रंथो के अनुसार आँवला नवमी के दिन आँवले के पेड़ पर भगवान विष्णु एवं शिव जी वास करते हैं। इसलिए इस दिन सुबह उठकर इस वृक्ष की सफाई करनी चाहिए। साथ ही इस पर दूध एवं फल चढ़ाना चाहिए। पुष्प अर्पित करने चाहिए और धूप-दीप दिखाना चाहिए। शास्त्रों के अनुसार आँवला नवमी या अक्षय नवमी उतनी ही शुभ और फलदायी है जीतनी की वैशाख मास की अक्षय तृतीया।\nआँवला नवमी कथा – 1\nकिसी समय काशी नगरी में एक व्यापारी और उसकी पत्नी रहते थे। उनकी कोई संतान नहीं थी। इसी कारण व्यापारी की पत्नी हमेशा दु:खी रहती थी। एक दिन उसे किसी ने कहा कि यदि वह संतान चाहती है तो उसे किसी जीवित बच्चे की बलि भैरव को चढ़ाना होगी। उसने यह बात अपने पति से कही, लेकिन पति को यह बात जरा भी पसन्द नहीं आई।\nचूंकि उसकी पत्नी को संतान की बहुत अधिक लालसा थी, इसलिए उसने पति से छुपाकर और अच्छे-बुरे की परवाह किए बिना एक बच्चा चुराकर उसकी बलि भैरव बाबा को दे दी। इसका गंभीर परिणाम हुआ और व्यापारी की पत्नी को कई रोग हो गए। पत्नी की यह हालत देख व्यापारी दु:खी था। उसने इसका कारण पूछा तो पत्नी ने बताया कि बच्चे की बलि के कारण उसकी यह हालत हुए है। (“श्रीजी की चरण सेवा” की सभी धार्मिक, आध्यात्मिक एवं धारावाहिक पोस्टों के लिये हमारे पेज से जुड़े रहें) यह सुनकर व्यापारी को बहुत क्रोध आया, लेकिन पत्नी की हालत से वह दु:खी था। इसलिए उसने उपाय बताया कि वह इस पाप से मुक्ति के लिए गंगा स्नान करे और सच्चे मन से ईश्वर से प्रार्थना करे। व्यापारी की पत्नी ने कई दिनों तक यह किया।\nइससे प्रसन्न होकर गंगा माता ने एक बूढ़ी औरत के रूप में व्यापारी की पत्नी को दर्शन दिए और कहा कि उसके शरीर के सारे रोग दूर हो जाएंगे, यदि वह कार्तिक मास की शुक्ल पक्ष की नवमी के दिन वृंदावन में व्रत रखकर आँवले के वृक्ष की पूजा करे। व्यापारी की पत्नी ने बड़े विधि-विधान से आँवला नवमी का व्रत-पूजन किया। इससे शीघ्र ही उसके सभी कष्ट दूर हो गए और उसे एक स्वस्थ व सुन्दर संतान की प्राप्ति हुई। इसी दिन से महिलायें सुख-सौभाग्य, रोग मुक्ति और उत्तम संतानसुख की प्राप्ति के लिए आँवला नवमी का व्रत करती हैं।\nआँवला नवमी कथा – 2\nएक राजा था, उसका प्रण था वह रोज सवा मन आँवले दान करके ही खाना खाता था। इससे उसका नाम आँवलया राजा पड़ गया। एक दिन उसके बेटे बहु ने सोचा कि राजा इतने सारे आँवले रोजाना दान करते हैं, इस प्रकार तो एक दिन सारा खजाना खाली हो जायेगा। इसीलिए बेटे ने राजा से कहा की उसे इस तरह दान करना बन्द कर देना चाहिए।\nबेटे की बात सुनकर राजा को बहुत दुःख हुआ और राजा रानी महल छोड़कर बियाबान जंगल में जाकर बैठ गये। राजा रानी आँवला दान नहीं कर पाए और प्रण के कारण कुछ खाया नहीं। जब भूखे प्यासे सात दिन हो गए तब भगवान ने सोचा कि यदि मैने इसका प्रण नहीं रखा और इसका सत नहीं रखा तो विश्वास चला जायेगा। इसलिए भगवान ने, जंगल में ही महल, राज्य और बाग -बगीचे सब बना दिए और ढेरों आँवले के पेड़ लगा दिए। सुबह राजा रानी उठे तो देखा की जंगल में उनके राज्य से भी दुगना राज्य बसा हुआ है।\nराजा रानी से कहने लगा – रानी देख कहते हैं, सत मत छोड़े। सूरमा सत छोड़या पत जाये, सत की छोड़ी लक्ष्मी फेर मिलेगी आय। आओ नहा धोकर आँवले दान करें और भोजन करें। राजा रानी ने आँवले दान करके खाना खाया और खुशी- खुशी जंगल में रहने लगे।\nउधर आँवला देवता का अपमान करने व माता पिता से बुरा व्यवहार करने के कारण बहु बेटे के बुरे दिन आ गए। राज्य दुश्मनों ने छीन लिया दाने-दाने को मोहताज हो गए और काम ढूंढते हुए अपने पिताजी के राज्य में आ पहुँचे। उनके हालात इतने बिगड़े हुए थे कि पिता ने उन्हें बिना पहचाने हुए काम पर रख लिया। (“श्रीजी की चरण सेवा” की सभी धार्मिक, आध्यात्मिक एवं धारावाहिक पोस्टों के लिये हमारे पेज से जुड़े रहें) बेटे बहु सोच भी नहीं सकते कि उनके माता-पिता इतने बड़े राज्य के मलिक भी हो सकते है सो उन्होंने भी अपने माता-पिता को नहीं पहचाना।\nएक दिन बहु ने सास के बाल गूँथते समय उनकी पीठ पर मस्सा देखा। उसे यह सोचकर रोना आने लगा की ऐसा मस्सा मेरी सास के भी था। हमने ये सोचकर उन्हें आँवले दान करने से रोका था की हमारा धन नष्ट हो जायेगा। आज वे लोग न जाने कहाँ होंगे ? यह सोचकर बहु को रोना आने लगा और आँसू टपक-टपक कर सास की पीठ पर गिरने लगे। रानी ने तुरन्त पलट कर देखा और पूछा की , तू क्यों रो रही है ?\nउसने बताया आपकी पीठ जैसा मस्सा मेरी सास की पीठ पर भी था। हमने उन्हें आँवले दान करने से मना कर दिया था इसलिए वे घर छोड़कर कही चले गए। तब रानी ने उन्हें पहचान लिया। सारा हाल पूछा और अपना हाल बताया। अपने बेटे बहु को समझाया की दान करने से धन कम नहीं होता बल्कि बढ़ता है। बेटे बहु भी अब सुख से राजा रानी के साथ रहने लगे।\nआँवले का पौधा, फल, तुलसी के पत्ते एवं तुलसी का पौधा, कलश और जल, कुमकुम, सिंदूर, हल्दी, अबीर-गुलाल, चावल, नारियल, सूत, धूप-दीप, श्रृंगार का सामान और साड़ी-ब्लाउज, दान के लिए अनाज।\nप्रात:काल स्नान कर आँवले के वृक्ष की पूजा की जाती है। पूजा करने के लिए आँवले के वृक्ष की पूर्व दिशा की ओर उन्मुख होकर षोडशोपचार पूजन करें। दाहिने हाथ में जल, चावल, पुष्प आदि लेकर व्रत का संकल्प करें। (“श्रीजी की चरण सेवा” की सभी धार्मिक, आध्यात्मिक एवं धारावाहिक पोस्टों के लिये हमारे पेज से जुड़े रहें) संकल्प के बाद आँवले के वृक्ष के नीचे पूर्व दिशा की ओर मुख करके ‘ॐ धात्र्यै नम:’ मंत्र से आह्वानादि षोडशोपचार पूजन करके आँवले के वृक्ष की जड़ में दूध की धारा गिराते हुए पितरों का तर्पण करें। फिर कर्पूर या घृतपूर्ण दीप से आँवले के वृक्ष की आरती करें।\nअब पूजन की कथा कहें एवं सभी महिलायें इक्कट्ठा होकर कथा सुनें। पूजा के बाद पेड़ की कम से कम सात बार परिक्रमा करें, तभी सूत भी लपेटे। वैसे मान्यता है कि जो भी इस दिन आँवले के वृक्ष की 108 बार परिक्रमा करता है, उसकी सारी मनोकामनाएं पूरी होती है। परिक्रमा के समाप्त होने पर फिर वहीं पेड़ के नीचे अथवा पास में बैठकर भोजन करें। ऐसी मान्यता है की इस परम्परा की शुरुआत माता लक्ष्मी ने की थी।\nइस संदर्भ में कथा है कि एक बार माता लक्ष्मी पृथ्वी भ्रमण करने आयीं। रास्ते में भगवान विष्णु एवं शिव की पूजा एक साथ करने की इच्छा हुई। लक्ष्मी माँ ने विचार किया कि एक साथ विष्णु एवं शिव की पूजा कैसे हो सकती है। तभी उन्हें ख्याल आया कि तुलसी एवं बेल का गुण एक साथ आँवले में पाया जाता है। तुलसी भगवान विष्णु को प्रिय है और बेल शिव को।\nआँवले के वृक्ष को विष्णु और शिव का प्रतीक चिन्ह मानकर माँ लक्ष्मी ने आँवले की वृक्ष की पूजा की। पूजा से प्रसन्न होकर विष्णु और शिव प्रकट हुए। लक्ष्मी माता ने आँवले के वृक्ष के नीचे भोजन बनाकर विष्णु और भगवान शिव को भोजन करवाया। इसके बाद स्वयं भोजन किया। जिस दिन यह घटना हुई थी उस दिन कार्तिक शुक्ल नवमी तिथि थी। इसी समय से यह परम्परा चली आ रही है।\nइस दिन किसी गरीब अथवा ब्राह्मण महिला को श्रृंगार का सामान एवं साड़ी-ब्लाउज दान करें एवं दक्षिणा दें। इस दिन अपने सामर्थ्य अनुसार गरीबों को अनाज का भी दान करें।\nआँवला नवमी का महत्व\n1. मान्यता है कि जो व्यक्ति आँवला नवमी या अक्षय नवमी का व्रत रखता है अथवा पूजा करता है उसे असीम शांति मिलती है। उसका मन पवित्र होता है और वह जन्म-मरण के बंधन से मुक्त हो जाता है। इसलिए उसे बार-बार जन्म लेने की आवश्यकता नही होती है। वह अपने लक्ष्य को भली-भांति समझता है।\n2. जो महिलायें आँवला नवमी की पूजा करती हैं उन्हें उत्तम संतान की प्राप्ति होती है। वह दीर्घायु होता है और समाज में प्रतिष्ठा प्राप्त करता है। वह अपने वंश का नाम रोशन करने वाला होता है। इसके अतिरिक्त इस पूजा से घर का वंश भी बढ़ता है।\n3. कहते हैं आँवला नवमी की पूजा से पति-पत्नी के बीच रिश्ता बहुत ही मधुर होता है। दोनों के बीच आपसी तालमेल बहुत अच्छा रहता है। इसका एक वैज्ञानिक फायदा भी है। कहा जाता है कि ये आँवले के सेवन से गरिष्ठ भोजन जल्दी पच जाता है।\n4. आँवला नवमी के दिन आँवले के पेड़ के नीचे बैठकर ही भोजन करना चाहिए। मान्यता है कि इस दिन भोजन करते समय यदि आपकी थाली में आँवला या उसका पत्ता गिरे तो यह बहुत ही शुभ संकेत होता है। माना जाता है कि इससे आप वर्ष भर स्वस्थ्य रहेंगे।\n5. अक्षय नवमी को कार्तिक शुक्ल नवमी भी कहते हैं। इसी दिन द्वापर युग का भी आरम्भ हुआ था। इसके अतिरिक्त इस दिन भगवान विष्णु ने कुष्माँडक नामक असुर का वध किया था। तभी उसके रोम से कुष्माँड नामक बेल उत्पन्न हुई थी। इसलिए इस इस बेल का दान करने से बेहतर परिणाम मिलते है।\nहर साल दिवाली या दीपावली क्यों मनाई जाती है, महत्त्व व इतिहास (दिवाली क्यों मनाते हैं)\nआने दिवाली कैसे मानते है, शुभ मुहूर्त, पूजा विधि\nदीपावली या दिवाली क्यों मनाई जाती है, इसके क्या कारण है? –\nलक्ष्मी मां का जन्मदिन– इस दिन मां लक्ष्मी का जन्म हुआ था और उनका विवाह भी भगवान विष्णु से इसी दिन हुआ था. कहाँ जाता है कि हर साल इन दोनों की शादी का जश्न हर कोई अपने घरों को रोशन करके मनाता है.\nलक्ष्मी मां को करवाया था रिहा– भगवान विष्णु के पांचवें अवतार ने कार्तिक अमावस्या के दिन मां लक्ष्मी को राजा बाली की जेल से छुड़वाया था और इसके चलते ही इस दिन मां लक्ष्मी की पूजा की जाती है.\nपरंतु आज की स्थिति को देखते हुए पटाखे न जलाएं और अपने आस पास का पर्यावरण शुद्ध रखे\nगणेश लक्ष्मी जी की मूर्ति खरीदते समय इन महत्वपूर्ण बातों का रखें ध्यान, गणेश जी की ऐसी मूर्ति न खरीदें।\nदिवाली का पर्व हिंदू धर्म में विशेष माना गया है। दिवाली पर लक्ष्मी पूजन का विशेष महत्व है। मान्यता है कि दिवाली की रात शुभ मुहूर्त में विधि पूर्वक पूजा करने से लक्ष्मी जी की कृपा प्राप्त होती है। शास्त्रों में लक्ष्मी जी को धन की देवी बताया गया है। कलियुग में लक्ष्मी जी की पूजा वैभव प्रदान करने वाली मानी गई है। दिवाली यानि दिपावली पर लक्ष्मी जी के साथ गणेश जी की भी पूजा की जाती है।\nधनतेरस पर यदि गणेश-लक्ष्मी जी की मूर्ति खरीदने जा रहे हैं तो कुछ बातों पर विशेष ध्यान दें। कई बार सही जानकारी न होने के कारण व्यक्ति ऐसी मूर्ति खरीदकर घर ले आते हैं, जिससे वास्तु दोष या अन्य प्रकार की परेशानियां खडी हो जाती हैं इसलिए दिवाली पूजन पर गणेश लक्ष्मी जी की मूर्ति खरीदते समय इन बातों पर अवश्य ध्यान दें।\nलक्ष्मी गणेश आपस में जुड़े हुए नहीं खरीदने चाहिए, इसे शुभ नहीं माना गया है. दोनों विग्रह अलग-अलग होना चाहिए।\nलक्ष्मी जी का स्थान–\nश्री गणेश जी के दाहिने हाथ की तरफ लक्ष्मी माता को बैठाना चाहिए। यानी स्वयं सामने से देखने पर गणेश जी लक्ष्मी जी के दाहिनी तरफ स्थापित होंगे।\nगणेश जी की सूंड का रखें ध्यान–\nगणपति जी की सूंड़ का भी बहुत महत्व है. गणपति की मूर्ति में उनकी सूंड उनके बाएं हाथ की तरफ मुड़ी होनी चाहिए. दाईं तरफ मुड़ी हुई सूंड तांत्रिक साधना हेतु उपयुक्त होती है. कई मूर्तियों में मैंने देखा है कि सूंड़ में दो घुमाव होते हैं ऐसी मूर्ति भी नहीं लेनी चाहिए।\nमोदक वाली मूर्ति शुभ होती है–\nकौन सी मूर्ति खरीदें–\nआजकल वैसे बाजार में प्लास्टर ऑफ पेरिस की मूर्तियां अधिक उपलब्ध हैं लेकिन मिट्टी की मूर्ति लेना ही शास्त्रसंमत है। यदि मिट्टी की अच्छी आकर्षक मूर्ति उपलब्ध हो तो उसको ही चुनना चाहिए।\nलक्ष्मी जी की ऐसी मूर्ति न खरीदें–\nलक्ष्मी मां की मूर्ति खरीदते समय ध्यान रखें कि कमल पर विराजित मूर्ति लें उल्लू पर सवारी करती हुई नहीं खरीदनी है। लक्ष्मी माता का हाथ वरद मुद्रा में हो और उस हाथ से धन की वर्षा हो रही हो।।आशीर्वाद देती मां की मूर्ति रहेगी तो जीवन में उनकी कृपा से दरिद्रता दूर रहेगी।\nलक्ष्मी गणेश की ऐसी मूर्ति घर पर लाएं–\nइस बार दिवाली पूजन के श्रेष्ठ मुहूर्त और सरल विधि –\nदीपावली का पर्व कार्तिक कृष्ण अमावस्या तिथि को मनाया जाता है इस बार4नवम्बर बृहस्पतिवार को दीपावली पर्व मनाया जायेगा… दीपावली माता लक्ष्मी का प्राकट्य दिवस होने से इस दिन माता लक्ष्मी का विशेष पूजन कर घर की सुख समृद्धि की कामना की जाती है, इस दिन श्री गणेश लक्ष्मी का संयुक्त रूप से पूजन किया जाता है श्री गणेश जी प्रथम पूज्य होने के साथ साथ बुद्धि के भी देवता हैं अतः जीवन में प्राप्त हुआ धन और समृद्धि व्यक्ति के मष्तिष्क पर हावी ना हो और व्यक्ति धन का सदुपयोग कर पाये ऐसी ही सतबुद्धि की प्राप्ति की कामना से गणेश लक्ष्मी का संयुक्त पूजन किया जाता है… दीवाली के दिन संध्याकाल से सम्पूर्ण रात्रि कल तक माँ लक्ष्मी पृथ्वी पर साक्षात् विचरण करती हैं तथा साफ स्वच्छ सुसज्जित और दीपों से प्रज्वलित स्थान से प्रसन्न होकर वहां प्रवेश करती हैं इसलिए इस दिन विशेष रूप से घर के मुख्य द्वार को सुसज्जित करके दीपों द्वारा प्रकाशित किया जाता है जिससे घर में माँ लक्ष्मी का आगमन हो दीपावली पर संध्या के समय घर के मुख्य द्वार को अवश्य खोलना चाहिए माँ लक्ष्मी के स्वागत और आगमन के लिए दीप प्रज्वलित करने चाहियें। दीवाली के दिन अपने व्यावसायिक स्थलों (ऑफिस, दुकान, फेक्ट्री, फर्म आदि) पर लक्ष्मी पूजन दिन में ही कर लेना चाहिए और संध्या के समय अपने घर पर पूरे परिवार के साथ लक्ष्मी पूजन करना चाहिए।\nदीपावली पर किये जाने वाले पूजन के लिए स्थिर लग्न का सर्वाधिक महत्व होता है ज्योतिषीय दृष्टि से शुभ और मंगल कार्यों के लिए विशेष रूप से स्थिर लग्न को सबसे अच्छा माना गया है इसलिए दिवाली पूजन भी स्थिर लग्न में ही करना चाहिए दीवाली पर स्थिर लग्न में किया गया लक्ष्मी पूजन जीवन में दीर्घकाल तक स्थिर समृद्धि प्रदान करता है\nइस बार दिवाली पूजन के श्रेष्ठ मुहूर्त –\nइस बार4नवम्बर दिवाली के दिन दोपहर 1:45 से3बजे के बीच भी स्थिर लग्न (कुम्भ) रहेगी इसलिए जिन लोगों को अपने ऑफिस, कार्यालय, दुकान, व्यवसाय स्थल, फैक्टरी आदि में दीवाली पूजन करना है उनके लिए ये समय श्रेष्ठ होगा… व्यवसाय स्थलों और कार्यालयों पर दोपहर 1:45 से3बजे के बीच स्थिर लग्न का श्रेष्ठ मुहूर्त होगा इसी समय में अपने व्यवसाय स्थलों में दीवाली पूजन करें। शाम को घर पर दीवाली पूजन के समय को देखें तो4नवम्बर को दीवाली के दिन शाम को 6:30 से शुरू होकर रात 8 बजे तक स्थिर लग्न (वृष) रहेगी और यही समय घर के दीवाली पूजन के लिए शुभ और श्रेष्ठ होगा। इसके अलावा जो लोग दीपावली पर विशेष साधना के लिए महानिशीथकाल में पूजा करते हैं उनके लिए दीवाली पर मध्यरात्रि रात्रि 12:35 बजे से 2:53 के बीच “सिंह लग्न” में साधना का विशेष समय होगा।\nव्यवसाय स्थलों पर दीपावली पूजन का मुहूर्त – दोपहर 1:45 से3बजे के बीच श्रेष्ठ मुहूर्त होगा\nघर पर दीपावली पूजन का मुहूर्त – शाम 6:30 से 8 बजे के बीच दीपावली पूजन का समय श्रेष्ठ मुहूर्त होगा\nदिवाली पूजन की सरल विधि –\nसर्व प्रथम घर के पूजा स्थल को अच्छे से साफ और स्वच्छ करें फिर एक लकड़ी की चौकी पर लाल वस्त्र बिछाएं और वस्त्र पर अक्षत अर्थात साबुत चावलों की एक परत बिछा दें और इस पर लक्ष्मी गणेश की प्रतिमा को विराजमान करें यदि घर में लक्ष्मी गणेश का चाँदी का सिक्का और श्री यन्त्र भी हो तो उन्हें भी इसी आसान पर स्थापित करें पूजन के लिए फूल मिठाई खील बताशे आदि रखें। …… लक्ष्मी गणेश के पूजन के लिए घी का एक दीपक बनाये अन्य दीयों के किये सरसों के तेल का प्रयोग कर सकते हैं। ……….. अब सर्वप्रथम घी का दिया प्रज्वलित करें और इस मन्त्र से भगवन गणेश का ध्यान और आवाहन करें –\nइसके बाद इस मंत्र से माता लक्ष्मी का आवाहन करें –\nइसके बाद लक्ष्मी गणेश का रोली से तिलक कर उन्हें पुष्प आदि समर्पित करें और फिर खील बताशे पुष्प, अक्षत और दक्षिणा हाथ में रखकर मन में संकल्प करें के हम दीवाली के इस पावन पर्व पर जीवन की समृद्धि की कामना करते हुए श्री लक्ष्मी गणेश का पूजन कर रहे हैं हमारे पूजन को माँ लक्ष्मी और गणेश जी स्वीकार करें और हमारे पूरे परिवार पर कृपा करें। ……. मन में ऐसा संकल्प करने के बाद हाथ में रखे खील बतेशे लक्ष्मी गणेश को समर्पित कर दें और फिर श्रध्दा से “श्री सूक्त” का पाठ करें और फिर लक्ष्मी माता की आरती गाएं फिर मिठाई और खील बताशे का भोग लक्ष्मी गणेश सहित सभी देवी देवताओं को समर्पित करें और प्रार्थना करें के लक्ष्मी गणेश सदैव हमारे घर में विराजमान रहें और हम पर कृपा बनाये रखें।…\nइसके बाद जले हुए घी के दिए से बाकि अन्य सभी दीयों को प्रज्वलित करना चाहिए और घर के पूजास्थल सहित पूरे घर के सभी स्थानों पर दिए जलाने चाहियें विशेष रूप से घर के मुख्य द्वार, घर के ईशान कोण और तुलसी के समक्ष दिए अवश्य रखने चाहियें इसके बाद मिठाई और खील बताशों का प्रसाद सभी को ग्रहण करना चाहिए और बड़ों के चरणस्पर्श कर आशीर्वाद प्राप्त करना चाहिए।\nउत्तरी भारत में कार्तिक कृष्ण पक्ष की त्रयोदशी तिथि के दिन यह पर्व पूरी श्रद्धा व विश्वास के साथ मनाया जाता है। कार्तिक कृष्ण पक्ष की त्रयोदशी तिथि के दिन भगवान धन्वन्तरी का जन्म हुआ था। इसलिए इस तिथि को धनतेरस या धनत्रयोदशी के नाम से जाना जाता है।\nइस बार धनतेरस2नवंबर को है\nधन्वन्तरी जब प्रकट हुए थे, तो उनके हाथों में अमृत से भरा कलश था। भगवान धन्वन्तरी क्योंकि कलश लेकर प्रकट हुए थे, इसलिए ही इस अवसर पर बर्तन खरीदने की परम्परा है। कहीं-कहीं लोकमान्यता के अनुसार यह भी कहा जाता है कि इस दिन धन (वस्तु) खरीदने से उसमें तेरह गुणा वृद्धि होती है। इस अवसर पर लोग धनिया के बीज खरीद कर भी घर में रखते हैं। दीपावली के बाद इन बीजों को लोग अपने बाग-बगीचों में या खेतों में बोते हैं।\nधनतेरस की शाम घर के बाहर मुख्य द्वार पर और आँगन में दीप जलाने की प्रथा भी है। इस प्रथा के पीछे एक लोक कथा है, कथा के अनुसार किसी समय में एक राजा थे, जिनका नाम हेम था। दैव कृपा से उन्हें पुत्र रत्न की प्राप्ति हुई। ज्योतिषियों ने जब बालक की कुण्डली बनाई, तो पता चला कि बालक का विवाह जिस दिन होगा, उसके ठीक चार दिन के बाद वह मृत्यु को प्राप्त होगा। राजा इस बात को जानकर बहुत दु:खी हुआ और राजकुमार को ऐसी जगह पर भेज दिया जहाँ किसी स्त्री की परछाई भी न पड़े। दैवयोग से एक दिन एक राजकुमारी उधर से गुजरी, और दोनों एक दूसरे को देखकर मोहित हो गये, और उन्होंने गन्धर्व विवाह कर लिया।\nविवाह के पश्चात विधि का विधान सामने आया, और विवाह के चार दिन बाद यमदूत उस राजकुमार के प्राण लेने आ पहुँचे। जब यमदूत राजकुमार प्राण ले जा रहे थे, उस वक्त नवविवाहिता उसकी पत्नी का विलाप सुनकर उनका हृदय भी द्रवित हो उठा परन्तु विधि के अनुसार उन्हें अपना कार्य करना पड़ा। यमराज को जब यमदूत यह कह रहे थे, उसी वक्त उनमें से एक ने यमदेवता से विनती की “हे यमराज ! क्या कोई ऐसा उपाय नहीं है, जिससे मनुष्य अकाल मृत्यु से मुक्त हो जाए ?” दूत के इस प्रकार अनुरोध करने से यमदेवता बोले, “हे दूत ! अकाल मृत्यु तो कर्म की गति है। इससे मुक्ति का एक आसान तरीका मैं तुम्हें बताता हूँ, सो सुनो। कार्तिक कृष्ण पक्ष की त्रयोदशी रात जो प्राणी मेरे नाम से पूजन करके दीप माला दक्षिण दिशा की ओर भेट करता है, उसे अकाल मृत्यु का भय नहीं रहता है।” यही कारण है कि लोग इस दिन घर से बाहर दक्षिण दिशा की ओर दीप जलाकर रखते हैं।\nधनवंतरी के अलावा इस दिन, देवी लक्ष्मी और धन के देवता कुबेर की भी पूजा करने की मान्यता है। कहा जाता है कि एक समय भगवान विष्णु मृत्युलोक में विचरण करने के लिए आ रहे थे तब लक्ष्मी जी ने भी उनसे साथ चलने का आग्रह किया। तब विष्णु जी ने कहा कि यदि मैं जो बात कहूँ तुम अगर वैसा ही मानो तो फिर चलो। तब लक्ष्मी जी उनकी बात मान ली और भगवान विष्णु के साथ भूमंडल पर आ गयीं।\nकुछ देर बाद एक जगह पर पहुँचकर भगवान विष्णु ने लक्ष्मी जी से कहा कि जब तक मैं न आऊँ तुम यहाँ ठहरो। मैं दक्षिण दिशा की ओर जा रहा हूँ, तुम उधर मत आना। विष्णुजी के जाने पर लक्ष्मी के मन में कौतूहल जागा कि आखिर दक्षिण दिशा में ऐसा क्या रहस्य है जो मुझे मना किया गया है और भगवान स्वयं चले गए। लक्ष्मी जी से रहा न गया और जैसे ही भगवान आगे बढ़े लक्ष्मी भी पीछे-पीछे चल पड़ीं। कुछ ही आगे जाने पर उन्हें सरसों का एक खेत दिखाई दिया जिसमें खूब फूल लगे थे। सरसों की शोभा देखकर वह मंत्रमुग्ध हो गईं और फूल तोड़कर अपना श्रृंगार करने के बाद आगे बढ़ीं। आगे जाने पर एक गन्ने के खेत से लक्ष्मी जी गन्ने तोड़कर रस चूसने लगीं। उसी क्षण विष्णु जी आए और यह देख लक्ष्मी जी पर नाराज होकर उन्हें शाप दे दिया कि मैंने तुम्हें इधर आने को मना किया था, पर तुम न मानी और किसान की चोरी का अपराध कर बैठी। अब तुम इस अपराध के जुर्म में इस किसान की 12 वर्ष तक सेवा करो। ऐसा कहकर भगवान उन्हें छोड़कर क्षीरसागर चले गए। तब लक्ष्मी जी उस गरीब किसान के घर रहने लगीं।\nविष्णुजी लक्ष्मीजी को लेने आए तो किसान ने उन्हें भेजने से इन्कार कर दिया। तब भगवान ने किसान से कहा कि इन्हें कौन जाने देता है, यह तो चंचला हैं, कहीं नहीं ठहरतीं। इनको बड़े-बड़े नहीं रोक सके। इनको मेरा शाप था इसलिए 12 वर्ष से तुम्हारी सेवा कर रही थीं। तुम्हारी 12 वर्ष सेवा का समय पूरा हो चुका है। किसान हठपूर्वक बोला कि नहीं अब मैं लक्ष्मीजी को नहीं जाने दूँगा। तब लक्ष्मीजी ने कहा कि हे किसान तुम मुझे रोकना चाहते हो तो जो मैं कहूँ वैसा करो। कल तेरस है। तुम कल घर को लीप-पोतकर स्वच्छ करना। रात्रि में घी का दीपक जलाकर रखना और सायंकाल मेरा पूजन करना और एक ताँबे के कलश में रुपए भरकर मेरे लिए रखना, मैं उस कलश में निवास करूँगी। किन्तु पूजा के समय मैं तुम्हें दिखाई नहीं दूँगी। इस एक दिन की पूजा से वर्ष भर मैं तुम्हारे घर से नहीं जाऊँगी। यह कहकर वह दीपकों के प्रकाश के साथ दसों दिशाओं में फैल गईं। अगले दिन किसान ने लक्ष्मीजी के कथनुसार पूजन किया। उसका घर धन-धान्य से पूर्ण हो गया। इसी वजह से हर वर्ष तेरस के दिन लक्ष्मीजी की पूजा होने लगी।\nधनतेरस की पूजा दीपावली के पहले कार्तिक कृष्ण त्रयोदशी के दिन मनाया जाता है। इस दिन भगवान धन्वन्तरि की पूजा की जाती है साथ हीं यमराज के लिए घर के बाहर दीप जला कर रखा जाता है जिसे यम दीप कहते हैं। कहा जाता है की यमराज के लिए दीप जलने से अकाल मृत्यु का भय नष्ट हो जाता है। ऐसा कहा जाता है कि देवताओं और राक्षसों के बीच समुद्र मंथन के बाद, धनवंतरी जी, अमृत के कलश हाथ मे धारणकिये हुए समुद्र से बाहर आए थे । इस कारण धनतेरस को धनवंतरी जयंती भी कहा जाता है। धनतेरस के इस शुभ दिन पर, देवी लक्ष्मी की पूजा की जाती है और प्रार्थना की जाती है कि भकजनों पर माँ हमेशा समृद्धि और सुख की वर्षा करते रहे । इस दिन भगवान गणेश और देवी लक्ष्मी की मूर्तियों भी बाजार से खरीदी जाती है जिसका पूजन दीवाली के दिन किया जाता है।\nधनतेरस पूजा में सबसे पहले संध्या को यम दीप की पूजा की जाती है उसके बाद भगवान धन्वन्तरि की पूजा होती है और फिर गणेश लक्ष्मी की पूजा की जाती है।\nचौकी को धो कर सुखा लें। उस चौकी के बीचोंबीच रोली घोल कर 卐(स्वास्तिक या सतिया) बनायें। अब इस 卐(स्वास्तिक या सतिया) पर सरसों तेल का दीपक (गेहूँ के आटे से बना हुआ) जलायें। उस दीपक में छेद वाली कौड़ी को डाल दें। अब दीपक के चारों ओर गंगा जल से तीन बार छींटा दें। अब हाथ में रोली लें और रोली से दीपक पर तिलक लगायें। अब रोली पर चावल लगायें। अब दीपक के अंदर थोड़ी चीनी/शक्कर डाल दें। अब एक रुपए का सिक्का दीपक के अंदर डाल दें। दीपक पर फूल समर्पित करें। सभी उपस्थित जन दीपक को हाथ जोड़कर प्रणाम करें – “हे यमदेव हमारे घर पे अपनी दयादृष्टि बनाये रखना और परिवार के सभी सदस्यों की रक्षा करना।” फिर सभी सदस्यों को तिलक लगाएँ। अब दीपक को उठा कर घर के मुख्य दरवाजे के बाहर दाहिनी ओर रख दे (दीपक का लौ दक्षिण दिशा की ओर होनी चाहिए)।\nयम दीप की पूजा के बाद धन्वन्तरि पूजा की जाती है।\nअब पूजा घर में बैठ कर धूप, दीप (घी का दिया मिट्टी की दिये में), अक्षत, चंदन और नैवेद्य के द्वारा भगवान धन्वन्तरि का पूजन करें। पूजन के बाद धन्वन्तरि के मंत्र का 108 बार जप करें:- “ॐ धं धन्वन्तरये नमः”\nजाप के पूर्ण करने के बाद दोनों हाथों को जोड़कर प्रार्थना करें कि – “हे भगवान धन्वन्तरि ये जाप मैं आपके चरणों में समर्पित करता हूँ। कृप्या हमें उत्तम स्वास्थ प्रदान करे।“\nधन्वन्तरि की पूजा हो जाने पर अंत में लक्ष्मीजी का घी का दीपक जला कर पूजन करें ताकि श्रीलक्ष्मीजी की कृपा अदृश्य रूप में आपके घर परिवार पर वर्षभर बनी रहे।\nएक आटे का दीपक,तीन मिट्टी के दीपक (धन्वन्तरि, यम और लक्ष्मी जी के लिये), बत्ती रूई की, सरसों का तेल/घी, माचिस, एक छेद वाली कौड़ी, फूल, चावल, रोली, गंगाजल, चम्मच, चीनी/शक्कर, आसन, मिठाई/नैवैद्य, धूप और धूपदान तथा एक चौकी।\nभगवान अब ‘पौगंण्ड-अवस्था’ में अर्थात छठे वर्ष में प्रवेश किया.एक दिन भगवान मैया से बोले – ‘मैया! अब हम बड़े हो गये है.मैया ने कहा- अच्छा लाला! तुम बड़े हो गये तो बताओ क्या करे?\nभगवान ने कहा- मैया अब हम बछड़े नहीं चरायेगे, अब हम गाये चरायेगे.मैया ने कहा- ठीक है! बाबा से पूँछ लेना. झट से भगवान बाबा से पूंछने गयेबाबा ने कहा– लाला!, तुम अभी बहुत छोटे हो, अभी बछड़े ही चराओ .\nभगवान बोले – बाबा मै तो गाये ही चराऊँगा.जब लाला नहीं माने तो बाबा ने कहा – ठीक है लाला!, जाओ पंडित जी को बुला लाओ, वे गौ-चारण का मुहूर्त देखकर बता देगे.\nपंडितजी घर आ गए पंचाग खोलकर बार-बार अंगुलियों पर गिनते.बाबा ने पूँछा-पंडित जी क्या बात है?आप बार-बार क्या गिन रहे है\n.पंडित जी ने कहा –क्या बताये, नंदबाबाजी, केवल आज ही का मुहूर्त निकल रहा है इसके बाद तो एक वर्ष तक कोई मुहूर्त है ही नहीं. बाबा ने गौ चारण की स्वीकृति दे दी .\nअब भगवान अपने सखाओ के साथ गौए चराते हुए वृन्दावन में जाते औरअपने चरणों से वृन्दावन को अत्यंत पावन करते.आगे-आगे गौएँ उनके पीछे-पीछे बाँसुरी बजाते हुए श्यामसुन्दर, बलराम और फिर श्रीकृष्ण के यश का गान करते हुए ग्वालबाल,नित्य प्रति वन को जाते.\nकार्तिक माह की शुक्ल पक्ष की द्वितीया को मनाये जाने वाले इस पर्व को “यम द्वितीया” के नाम से भी जाना जाता है। दीपावली के दुसरे दिन मनाये जाने वाले इस पर्व में मृत्यु के देवता यमराज की पूजा होती है। इस दिन बहने अपने भाइयों को अपने घर आमंत्रित करती हैं, और उन्हें तिलक करती हैं। ऐसा माना जाता है कि जो भाई इस दिन यमुना में स्नान करके पूरी श्रद्धा से अपनी बहन का आतिथ्य स्वीकार करता है, तो उसे और उसकी बहन को यम का भय नही रहता।\nये पर्व भाई के प्रति बहन के स्नेह का प्रतिक होता है। इस दिन बहनें अपने भाइयों के लिए खुशहाली की कामना करती हैं, साथ ही उनके उज्जवल भविष्य के लिए आशीष देती हैं। पौराणिक कथाओं के अनुसार यमी (यमुना) अपने भाई यम से मिलने के लिए व्याकुल थीं, तो आज ही के दिन यमदेव ने अपनी बहन यमी को दर्शन दिए थे। साथ ही यमराज ने अपनी बहन को वरदान दिया, कि इस दिन जो भाई बहन यमुना नदी में स्नान करेंगें, उन्हें मुक्ति मिल जाएगी। इसीलिए इस दिन भाई और बहन का यमुना में नहाने का भी विशेष महत्व माना जाता है। इसके अलावा यमी ने अपने भाई से एक वचन ये भी लिया, कि जिस प्रकार यम उनके घर आये हैं, उसी प्रकार आज के दिन हर भाई अपनी बहन के पास जाए। वस्तुतः इस पर्व का मुख्य उद्देश्य भाई और बहन के बीच सौमनस्य और सदभावना का पावन प्रवाह है।\nइसके अलावा इस दिन कायस्थ समाज के लोग अपने आराध्य देव चित्रगुप्त की पूजा करते हैं। कायस्थलोग स्वर्ग में धर्मराज का लेखा-जोखा रखने वाले चित्रगुप्त का पूजन सामूहिक रूप से तस्वीरों और मूर्तियों के माध्यम से करते है, साथ ही वे इस दिन अपने सभी बहीखातों की भी पूजा करते हैं। चित्रगुप्त ब्रह्मा के पुत्र है, ये पृथ्वीवासियों के पापों और पुण्यों का लेखा-जोखा रखते हैं। इनकी पूजा को दोपहर में करना सबसे अधिक शुभ माना जाता है।\nइस दिन बेरी पूजन और गोधन कूटने की भी प्रथा को मनाया जाता है। जिसमे गोबर से मानव मूर्ति का निर्माण किया जाता है, और उसकी छाती पर ईट रख कर स्त्रियाँ उसे मुसली से तोडती हैं।\nभाईदूज का त्योहार कार्तिक मास में शुक्ल पक्ष की द्वितीया तिथि को मनाया जाता है. भाई दूज का शुभ मुहूर्त6नवंबर भाई दूज तिलक का समय : सुबह 7.30 से9AM दोपहर 01 बजकर 30 मिनट से लेकर 04 बजकर 25 मिनट तक शुभसमय रहेगा ।\nसुबह9AM से 10.30 AM तक राहू काल रहेगा यह समय तिलक का मुहूर्त नही है।\nइस पर्व पर भाई अपनी बहनों के घर जाते हैं, माना जाता है कि ऐसा करने से दोनों को धन, यश, आयुष्य, धर्म, अर्थ और सुख कि प्राप्ति होती है। इस दिन सभी बहनें अपने भाइयों को एक उचित आसन पर बैठाती हैं, फिर वे उनकी धुप से आरती उतारती हैं, इसके बाद उनके माथे पर रोली और चावल से तिलक करती हैं। साथ ही बहने अपने भाइयों को फूलों का हार भी पहनती हैं। इसके बाद वे स्वयं अपने हाथ से अपने भाई की पसंद का खाना बनती हैं, और उन्हें खिलाती हैं। इस पर्व पर भाई अपनी बहनों के घर जाते है, माना जाता है कि ऐसा करने से दोनों को धन, यश, आयुष्य, धर्म, अर्थ और सुख कि प्राप्ति होती है। इस दिन सभी बहनें अपने भाइयों को एक उचित आसन पर बैठाती हैं, फिर वे उनकी धूप से आरती उतारती है, इसके बाद उनके माथे पर रोली और चावल से तिलक करती है। साथ ही बहनें अपने भाइयों को फूलो का हार भी पहनती हैं। इसके बाद वे स्वयं अपने हाथ से अपने भाई की पसंद का खाना बनती हैं, और उन्हें खिलाती हैं।\nपौराणिक कथाओं के अनुसार भगवान सूर्य नारायण जी की पत्नी संज्ञा अपने पति सूर्य का तेज सहन न कर पाने के कारण अपनी छायामूर्ति का निर्माण करती है, और छाया को अपनी संतानों यमराज और यमी को सौप कर चली जाती हैं। छाया को यमराज और यमी से कोई स्नेह नही था, किन्तु दोनों भाई बहनों में विशेष स्नेह था। बड़े होने पर भी यमी अपने भाई के घर जाती और उनका सुख दुःख पूछती, साथ ही वो अपने भाई यमराज से बार-बार अपने घर आने का निवदेन करती थी, किन्तु अपने कार्यो में व्यस्त होने की वजह से यमराज उनके निवेदन को टालते रहे। इस दिन भी यमुना ने यमराज को अपने घर भोजन का निमंत्रण दिया और उनसे वचन ले लिया कि वो अपने मित्रो के साथ इस बार जरुर आयेंगे। यमराज ने भी सोच विचार किया और देखा कि वो सबके प्राणों को हरते है, तो कोई भी उन्हें अपने पास बुलाना नही चाहता, किन्तु उनकी बहन बार-बार उनको सदभावना से बुला रही है, तो उनका ये धर्म बनता है, कि वो अपनी बहन के पास जायें। तब वो अपनी बहन के घर गये, यमुना का अपने भाई को देखकर ख़ुशी का ठिकाना नही रहा। उसने स्नान करके स्वयं अपने हाथों से अपने भाई की पसंद के पकवान बनायें और स्वयं ही उन्हें परोसा। अपनी बहन के आतिथ्य को देख कर यमराज भी बहुत प्रसंन्न हुए, और उन्होंने यमुना से कोई वरदान मांगने के लिए कहा। इस पर यमुना ने बड़े ही प्यार से अपने भाई को कहा कि भाई ! आप हर वर्ष इसी दिन मेरे घर आया करो, और मेरी तरह जो बहन इस दिन अपने भाई का सादर सत्कार करे, और उसका टीका करे, उसे तुम्हारा भय न रहे। इस पर यमराज ने तथास्तु कहकर यमुना को अमूल्य आभूषण दिए और वापस यमलोक लौट गये। इसी दिन से भाई दूज के व्रत की परंपरा बन गई। इसीलिए भाई दूज के दिन यमराज और यमुना का पूजन किया जाता है।\nइस दिन के पीछे एक कथा ये भी है, कि इससे पहले वाले दिन भगवान श्री कृष्ण ने नरकासुर का वध किया था, और इस दिन वो अपनी बहन सुभद्रा के पास गये थे। तब सुभद्रा ने अपने भाई श्री कृष्ण का तिलक करके उनका स्वागत किया था, और उनके लिए उनकी पसंद के पकवान भी बनाये थे।\nगोवर्धन पूजा एवं अन्नकूट मोहोत्सव\nकार्तिक मास की शुक्ल पक्ष की प्रतिपदा यानी दीपावली के दूसरे दिन गोवर्धन पूजा की जाती है। यहां जानिए गोवर्धन पूजा की सरल विधि-\nशुक्रवार, नवम्बर 5, 2021 को\nप्रातःकाल मुहूर्त – 06:36 से 08:47 तक\n(अवधि – 02 घण्टे 11 मिनट)\nगोवर्धन पूजा सायाह्नकाल मुहूर्त – शाम 03:22 से 05:33 तक\nप्रतिपदा तिथि प्रारम्भ – नवम्बर 05, 2021 को 02:44am\nप्रतिपदा तिथि समाप्त – नवम्बर 05, 2021 को 11:14 बजे सुबह तक\nएक बार भगवान श्रीकृष्ण अपने सखाओं, गोप-ग्वालों के साथ गाएं चराते हुए गोवर्धन पर्वत की तराई में जा पहुंचे। वहां उन्होंने देखा कि नाच-गाकर खुशियां मनाई जा रही हैं। जब श्रीकृष्ण ने इसका कारण पूछा तो गोपियों ने कहा- आज मेघ व देवों के स्वामी इंद्र का पूजन होगा। पूजन से प्रसन्न होकर वे वर्षा करते हैं, जिससे अन्न पैदा होता है तथा ब्रजवासियों का भरण-पोषण होता है। तब श्रीकृष्ण बोले- इंद्र में क्या शक्ति है? उससे अधिक शक्तिशाली तो हमारा गोवर्धन पर्वत है। इसी के कारण वर्षा होती है। हमें इंद्र से भी बलवान गोवर्धन की ही पूजा करना चाहिए। तब सभी श्रीकृष्ण की बात मानकर गोवर्धन पर्वत की पूजा करने लगे। यह बात जाकर नारद ने देवराज इंद्र को बता दी। यह सुनकर इंद्र को बहुत क्रोध आया। इंद्र ने मेघों को आज्ञा दी कि वे गोकुल में जाकर मूसलधार बारिश करें। बारिश से भयभीत होकर सभी गोप-ग्वाले श्रीकृष्ण की शरण में गए और रक्षा की प्रार्थना करने लगे। गोप-गोपियों की पुकार सुनकर श्रीकृष्ण बोले- तुम सब गोवर्धन-पर्वत की शरण में चलो। वह सब की रक्षा करेंगे। सब गोप-ग्वाले पशुधन सहित गोवर्धन की तराई में आ गए। श्रीकृष्ण ने गोवर्धन को अपनी उंगली पर उठाकर छाते-सा तान दिया। गोप-ग्वाले सात दिन तक उसी की छाया में रहकर अतिवृष्टि से बच गए। सुदर्शन चक्र के प्रभाव से ब्रजवासियों पर एक जल की एक बूंद भी नहीं पड़ी। यह चमत्कार देखकर ब्रह्माजी द्वारा श्रीकृष्णावतार की बात जान कर इंद्रदेव अपनी मूर्खता पर पश्चाताप करते हुए कृष्ण से क्षमा याचना करने लगे। श्रीकृष्ण ने सातवें दिन गोवर्धन को नीचे रखा और ब्रजवासियों से कहा कि- अब तुम प्रतिवर्ष गोवर्धन पूजा कर अन्नकूट का पर्व मनाया करो। तभी से यह पर्व गोवर्धन पूजा के रूप में प्रचलित है।\nहमारे कृषि प्रधान देश में गोवर्धन पूजा जैसे प्रेरणाप्रद पर्व की अत्यंत आवश्यकता है। इसके पीछे एक महान संदेश पृथ्वी और गाय दोनों की उन्नति तथा विकास की ओर ध्यान देना और उनके संवर्धन के लिए सदा प्रयत्नशील होना छिपा है। अन्नकूट का महोत्सव भी गोवर्धन पूजा के दिन कार्तिक शुक्ल प्रतिपदा को ही मनाया जाता है। यह ब्रजवासियों का मुख्य त्योहार है। अन्नकूट या गोवर्धन पूजा का पर्व यूं तो अति प्राचीनकाल से मनाया जाता रहा है, लेकिन आज जो विधान मौजूद है वह भगवान श्रीकृष्ण के इस धरा पर अवतरित होने के बाद द्वापर युग से आरंभ हुआ है। उस समय जहां वर्षा के देवता इंद्र की ही उस दिन पूजा की जाती थी, वहीं अब गोवर्धन पूजा भी प्रचलन में आ गई है। धर्मग्रंथों में इस दिन इंद्र, वरुण, अग्नि आदि देवताओं की पूजा करने का उल्लेख मिलता है। ये पूजन पशुधन व अन्न आदि के भंडार के लिए किया जाता है। बालखिल्य ऋषि का कहना है कि अन्नकूट और गोवर्धन उत्सव श्रीविष्णु भगवान की प्रसन्नता के लिए मनाना चाहिए। इन पर्वों से गायों का कल्याण होता है, पुत्र, पौत्रादि संततियां प्राप्त होती हैं, ऐश्वर्य और सुख प्राप्त होता है। कार्तिक के महीने में जो कुछ भी जप, होम, अर्चन किया जाता है, इन सबकी फल प्राप्ति हेतु गोवर्धन पूजन अवश्य करना चाहिए।\n“गोवर्धनपूजा” (अन्नकूट महोत्सव) “गो संवर्द्धन” सप्ताह प्रारंभ के पावन अवसर पर आप सभी को हार्दिक शुभकामनाएँ”.!!\nजय गोवर्धन गिरिधारी, हम आए शरण तिहारी.।\nदीपवाली के दूसरे दिन कार्तिक शुक्ल प्रतिपक्ष को गोवर्धन पूजा की जाती है।\nइस पर्व पर गाय के गोबर से गोवर्धन की तथा श्रीकृष्ण की आकृति बना उसके चारों तरफ गाय, बछड़ों के साथ श्रद्धा पूर्वक पूजा की जाती है।\nइस दिन छप्पन प्रकार की सब्जियों द्वारा निर्मित अन्नकूट एवं दही-बेसन की कढ़ी द्वारा गोवर्धन का पूजन एवं भोग लगाया जाता है।\nकृषि आधारित अर्थव्यवस्था वाले भारत में यह पर्व हमें मुख्यतः गाय, पहाड़, पेड़-पौधों, ऊर्जा के रूप में गोबर व अन्न की महत्ता बताता हैै।\nगाय माता को देवी लक्ष्मी का प्रतीक मानकर लक्ष्मी पूजा के साथ गौ-पूजा की भी अपने देश में परम्परा रही है।\nद्वापरकाल में अपने बाल्य काल में श्री कृष्ण ने नन्दबाबा, यशोदा मैया व अन्य ब्रजवासियों को बादलों के स्वामी इन्द्र की पूजा करते हुए देखा ताकि इंद्र देवता वर्षा करें और उनकी फसलें लहलहायें व वे सुख- समृद्धि की ओर अग्रसर हों।\nश्रीकृष्ण ने ब्रजवासियों को समझाया कि वर्षा का जल हमें गोवर्धन पर्वत से प्राप्त होता है न कि इंद्र की कृपा से।\nइससे सहमत होकर ब्रजवासियों ने गोवर्धन पर्वत की पूजा आरम्भ कर दी।\nश्रीकृष्ण ब्रजवासियों को इस बात का विश्वास दिलाने के लिए कि गोवर्धन जी उनकी पूजा से प्रसन्न हैं, पर्वत के अंदर प्रवेश कर गए व सारी समाग्रियों को ग्रहण कर लिया और अपने दूसरे स्वरूप में ब्रजवासियों के साथ खड़े होकर कहा:-\n“देखो! गोवर्धन देवता प्रसन्न होकर भोग लगा रहे हैं, अतः उन्हें और सामाग्री लाकर चढ़ाएं”।\nइंद्र को जब अपनी पूजा बंद होने की बात पता चली तो उसने अपने संवर्तक मेघों को आदेश दिया कि वे ब्रज को पूरा डुबो दें।\nभारी वर्षा से घबराकर जब ब्रजवासी श्रीकृष्ण के पास पहुँचे तो उन्होंनेे उनके दुखों का निवारण करने हेतु अपनी तर्जनी पर पूरे गोवर्धन पर्वत को ही उठा लिया।\nपूरे सात दिनों तक वर्षा होती रही पर ब्रजवासी गोवर्धन पर्वत के नीचे सुरक्षित रहे।\nसुदर्शन चक्र ने संवर्तक मेघों के जल को सुखा दिया।\nअंततः पराजित होकर इंद्र श्रीकृष्ण के पास आए और क्षमा मांगी।\nउस समय सुरभि गाय ने श्रीकृष्ण का दुग्धाभिषेक किया और इस अवसर पर ब्रजवासियों ने छप्पन भोग का भी आयोजन किया गया।\nतब से भारतीय संस्कृति में गोवर्धन पूजा और अन्नकूट की परम्परा चली आ रही है।\nअन्नकूट पूजा करो, गोवर्धन है आज,\nगोरक्षा से सबल हो, पूरा देश समाज।\nश्रीकृष्ण ने कर दिया, माँ का ऊँचा भाल,\nगौमाता से ही मिले, दूध-दही, नवनीत,\nसबको होनी चाहिए, गौमाता से प्रीत।\nगइया के घी-दूध से, बढ़ जाता है ज्ञान,\nदुग्धपान करके बने, नौनिहाल बलवान।\nकैमीकल का उर्वरक, कर देगा बरबाद,\nफसलों में डालो सदा, गोबर की ही खाद।\nकरवा चौथ के चार दिन बाद अहोई अष्टमी का त्योहार आता है। यह व्रत माताएं अपनी संतान के जीवन में हमेशा सुख और समृद्धि बनाए रखने के लिए करती हैं। नि:संतान महिलाएं बच्चे की कामना में अहोई अष्टमी का व्रत रखती हैं। करवा चौथ की तरह ही अहोई अष्टमी का व्रत भी उत्तर भारत में काफी प्रसिद्ध है। इस दिन माताएं माता पार्वती के अहोई स्वरूप की अराधना करती हैं और अपने बच्चों की लंबी उम्र के लिए पूरे दिन निर्जल उपवास करती हैं। शाम के समय आकाश में तारे देखने और अर्घ्य देने के बाद महिलाएं व्रत पारण करती हैं।\nजानिए इस व्रत का शुभ मुहूर्त, पूजा विधि, व्रत कथा और आरती…\nअहोई अष्टमी पूजा का मुहूर्त:\nअहोई अष्टमी का व्रत 28 अक्टूबर 2021 को बृहस्पतिवार के दिन किया जाएगा\nपूजा विधि: इस दिन महिलाएं सुबह जल्दी उठकर स्नानादि से निवृत होकर स्वच्छ वस्त्र धारण करें। फिर घर के मंदिर की दीवार पर गेरू और चावल से अहोई माता और स्याहु व उसके सात पुत्रों का चित्र बनाएं। आप चाहें तो इस पूजा के लिए मार्केट से लाए गए पोस्टर का भी इस्तेमाल कर सकती हैं। अब एक मटके में पानी भरकर, उस पर हल्दी से स्वास्तिक बनाएं और मटके को ढक दें। अब ढक्कन पर सिंघाड़े रखें।\nफिर सभी महिलाओं के साथ मिलकर अहोई माता का पूजन करें और व्रत कथा पढ़ें। सभी महिलाओं के लिए एक-एक स्वच्छ कपड़ा भी रखें। कथा के बाद इस कपड़े को उन महिलाओं को भेंट कर दें। रात के समय सितारों को जल से अर्घ्य दें और बाद में उपवास को तोड़ें।\nअहोई अष्‍टमी व्रत कथा- एक साहूकार के7बेटे थे और एक बेटी थी. साहूकार ने अपने सातों बेटों और एक बेटी की शादी कर दी थी. अब उसके घर में सात बेटों के साथ सात बहुएं भी थीं.\nरास्ते में थक जाने पर दोनों आराम करने लगते हैं. अचानक साहूकार की छोटी बहू की नजर एक ओर जाती हैं, वह देखती है कि एक सांप गरूड़ पंखनी के बच्चे को डंसने जा रहा है और वह सांप को मार देती है. इतने में गरूड़ पंखनी वहां आ जाती है और खून बिखरा हुआ देखकर उसे लगता है कि छोटी बहू ने उसके बच्चे को मार दिया है इस पर वह छोटी बहू को चोंच मारना शुरू कर देती है. छोटी बहू इस पर कहती है कि उसने तो उसके बच्चे की जान बचाई है. गरूड़ पंखनी इस पर खुश होती है और सुरही सहित उन्हें स्याहु के पास पहुंचा देती है.\nअहोई का अर्थ एक यह भी होता है ‘अनहोनी को होनी बनाना.’ जैसे साहूकार की छोटी बहू ने कर दिखाया था. जिस तरह अहोई माता ने उस साहूकार की बहु की कोख को खोल दिया, उसी प्रकार इस व्रत को करने वाली सभी नारियों की अभिलाषा पूर्ण करें.\n“राधा कुंड की मान्यता और इसकी कथा”\n“अहोई अष्टमी पर राधा कुंड में स्नान से होती है संतान की प्राप्ति”\nभगवान श्री कृष्ण की नगरी मथुरा में गोवर्धन गिरधारी की परिक्रमा के मार्ग में एक चमत्कारी कुंड पड़ता है जिसे राधा कुंड के नाम से जाना जाता है। इस कुंड के बारे में मान्यता है कि नि:संतान दंपत्ति कार्तिक कृष्ण पक्ष की अष्टमी की मध्य रात्रि को यहां दंपत्ति एक साथ स्नान करते हैं तो उन्हें संतान की प्राप्ति हो जाती है।\nअहोई अष्टमी का यह पर्व यहां पर प्राचीनकाल से मनाया जाता है। इस दिन पति और पत्नी दोनों ही निर्जला व्रत रखते हैं और मध्य रात्रि में राधाकुंड में डूबकी लगाते हैं तो ऐसा करने पर उस दंपत्ति के घर में बच्चे की किलकारियां शीघ्र ही गूंज उठती है।\nइतना ही नहीं जिन दंपत्तियों की संतान की मनोकामना पूर्ण हो जाती है वह भी अहोई अष्टमी के दिन अपनी संतान के साथ यहां राधा रानी की शरण में हाजरी लगाने आता है। माना जाता है कि यह प्रथा द्वापर युग से चली आ रही है।\nइस प्रथा से जुड़ी एक कथा का पुराणों में भी वर्णन मिलता है जो इस प्रकार है –\nPosted on 17 October 2021 18 October 2021 by Admin\nशरद पूर्णिमा कब है ?\nश्री वृंदावन धाम में बिहारी जी व राधावल्लभ जी में ये पर्व 20 को रात्रि 8 बजे बजे मनाया जायेगा और खीर का भोग लगाया जाएगा । जो भी भक्त वृंदावन रसिक है वो भी ऐसा कर सकते है । अब आप 20 की रात को भोग लगाएं या 19 की रात ये आप और ठाकुर जी इच्छा पर निर्भर है उप्पर दिया गया समय तिथि है जो कि हमारे यहाँ वल्लभ सम्प्रदाय में विधि निषेध है ।\nशरद पूर्णिमा को क्या खास है ?\nमोर मुकुट कटि काछनी कर मुरली उर माल…\nआज के दिन ठाकुर बिहारी जी महाराज महारास रूप मैं दर्शन देते है आज के दिन ठाकुर जी सफ़ेद रंग की पोसाक ओर कटी काछिनी मस्तक पर मोर मुकुट धारण कर जगमोहन मैं दर्शन देते है ।\nआज के दिन ठाकुर जी को खीर ओर बुरे की चँद्रकला का भोग लगाया जाता है ।\nआज के दिन ही ठाकुर जी बंशी ओर छड़ी धारण करते है ।\nशरद पूर्णिमा की रात चंद्रमा की किरणें श्रीबांकेबिहारी के चरणों की वंदना करेंगी। इसके लिए ठाकुर जी भी जगमोहन में विराजमान हो बांसुरी वादन करेंगे। इस अदभुत नजारे को दखने के लिए हजारों भक्तों की वृंदावन में मौजूदगी रहेगी।\nइस रात की धवल चांदनी ठाकुर जी की चरण वंदना करती हैं। इसके लिए मंदिर की छत को खोल दिया जाता है।\nदिन और रात की आरती का समय भी एक-एक घंटा अतिरिक्त रहेगा।\nराजभोग आरती दोपहर एक बजे होगी तो रात में 10.30 बजे शयन आरती की जाएगी। मान्यता है कि शरद पूर्णिमा की धवल चांदनी में भगवान श्रीकृष्ण ने महारास किया था। अन्य देवी-देवता भी श्रीकृष्ण के इस महारास के दर्शनों के लिए यहां आते हैं।\nशरद पूर्णिमा को क्या करे ?\nआप ठाकुर जी को रात्री को स्नान कराए\nउनको रात को भोग लगाये\nभोग और ठाकुर जी पर चाँद की किरणें जरुर पदनी चाहेये\nसुबह उस प्रशादी को सब घर वालो के साथ बाँट कर पाए\nइस दिन दान करना शुभ माना जाता है क्योंकि आज ठाकुर जी अत्यत प्रसन्न होते है तो उनकी प्रशन्नता हेतु हम गौ माता या संत दान करे ( आप राधेकृष्णावर्ल्ड एप के संत सेवा पर क्लिक करके भी दान कर सकते है जो की सीधा वृंदावन सेवा में लगता है )\nफिर भोर में ठाकुर जी को नहीं उठाए उनको देर से उठाए फिर भोग लगाये ! क्योकि ठाकुर जी रास से थक जाते है तो उनको अधिक नींद की अवश्यकता होती है !\nअन्य किसी प्रकार के प्रश्न हेतु व्हात्सप्प करे : 9460500125\nएक साहूकार था जिसके दो बेटियॉं थी। उसकी दोनो बेट‍ियॉं पूर्णिमा का व्रत रखती थी, किन्‍तु बड़ी पुत्री पूर्णिमा का पूरा व्रत करती और छोटी बेटी अधूरा व्रत रखती थी। अर्थात वह शुभ समय से पहले ही व्रत खोलकर खाना खा लेती थी। धीरे-धीरे दोनो पुत्री बड़ी हो गई और उस साहूकार ने दोनो की शादि कर दी।\nशादी के बाद साहूकार की बड़ी बेटी के पुत्र हो गया किन्‍तु छोटी बेटी के जो भी संतान होती वह मर जाती। जिससे वह बहुत दुखी रहती थी। एक दिन उसने और उसके पति ने किसी विद्धावान पंडित से इसका कारण पूछा। तो पंडित जी ने बताया की तुम पूर्णिमा का अधूरा व्रत करती है जिसके कारण तुम्‍हारी सन्‍तान पैदा होते ही मर जाती है।\nदोनो ने पूर्णिमा के व्रत की पूरी विधि के बारे में पूछा और तब पंडित ने उसे पूर्णिमा के व्रत के बारे में विधिपूर्वक बतया। और कहा यदि तुम इस व्रत को पूरे विधि-विधान से करोगी मो तुम्‍हारी सभी इच्‍छाए पूर्ण हो जाऐगी। ऐसा कहकर वह पंडित तो वहा से चला गया और कुछ दिनो के बाद शरद पूर्णिमा आई।\nसाहूकार की छोटी बेटी ने शरद पूर्णिमा का व्रत वैसे ही किया जैसे की पंडित ने बताया था। इस व्रत के प्रभाव से उसको पुत्र रत्‍न की प्राप्‍ती हुई किन्‍तु उसका बेटा शीघ्र ही मर गया। उसने अपने मरे हुऐ पुत्र को एक पीढ़े पर लिटाकर एक लाल रंग के कपड़े से ढक दिया। और अपनी बड़ी बहन को बुलाकर लाई और उसने उस पीढ़ के ऊपर बैठने को कहा।\nजैसे ही उसकी बड़ी बहन उस पीढ़ पर बैठने लगी तो उस बच्‍चे को उसका घाघरा लग गया जिससे वह बच्‍चा जोर-जोर से रोने लगा। उसने पीछे मुड़कर पीढ़े की तरफ देखा तो उसके ऊपर उसकी छोटी बहन का पुत्र सो रहा था। यह सब देखकर बड़ी बहन अपनी छोटी बहन से बोली -”तू मुझे कलंक लगाना चाहती थी। अभी तो यह मेरे बैठने से मर जाता।\nतब उसकी छोटी बहन बोली नही बहन ”यह तो पहले से ही मरा हुआ था। तेरे ही भाग्‍य से यह जीवित हो गया, तेरे पुण्‍य व्रत के प्रभाव से यह पुन: जीवित हुआ है। यह देखकर उसकी बड़ी बहन बहुत खुश हुई और दोनो बहनों ने पूरे नगर में पूर्णिमा के व्रत के प्रभाव के बारे में बताया। जिसके बाद उस नगर की सभी औरते पूर्णिमा का व्रत करने लगी।\nPosted on 15 October 2021 17 October 2021 by Admin\nराधेकृष्णावर्ल्ड की और से विजय दशमी की शुभकामनाएं\nदशहरा पर्व की कहानी क्या है, क्यों मनाया जाता है?\nदशहरे के इस पर्व को विजयादशमी भी कहा जाता है, इसे जश्न का त्यौहार कहते हैं. आज के वक्त में यह बुराई पर अच्छाई की जीत का ही प्रतीक हैं. बुराई किसी भी रूप में हो सकती हैं जैसे क्रोध, असत्य, बैर,इर्षा, दुःख, आलस्य आदि. किसी भी आतंरिक बुराई को ख़त्म करना भी एक आत्म विजय हैं और हमें प्रति वर्ष अपने में से इस तरह की बुराई को खत्म कर विजय दशमी के दिन इसका जश्न मनाना चाहिये, जिससे एक दिन हम अपनी सभी इन्द्रियों पर राज कर सके.\nदशहरा या विजयादशमी महत्व\nयह बुरे आचरण पर अच्छे आचरण की जीत की ख़ुशी में मनाया जाने वाला त्यौहार हैं.सामान्यतः दशहरा एक जीत के जश्न के रूप में मनाया जाने वाला त्यौहार हैं. जश्न की मान्यता सबकी अलग-अलग होती हैं. जैसे किसानो के लिए यह नयी फसलों के घर आने का जश्न हैं. पुराने वक़्त में इस दिन औजारों एवम हथियारों की पूजा की जाती थी, क्यूंकि वे इसे युद्ध में मिली जीत के जश्न के तौर पर देखते थे. लेकिन इन सबके पीछे एक ही कारण होता हैं बुराई पर अच्छाई की जीत. किसानो के लिए यह मेहनत की जीत के रूप में आई फसलो का जश्न एवम सैनिको के लिए युद्ध में दुश्मन पर जीत का जश्न हैं.\nदशहरा के दिन के पीछे कई कहानियाँ हैं, जिनमे सबसे प्रचलित कथा हैं भगवान राम का युद्ध जीतना अर्थात रावण की बुराई का विनाश कर उसके घमंड को तोड़ना.\nराम अयोध्या नगरी के राजकुमार थे, उनकी पत्नी का नाम सीता था एवम उनके छोटे भाई थे, जिनका नाम लक्ष्मण था. राजा दशरथ राम के पिता थे. उनकी पत्नी कैकई के कारण इन तीनो को चौदह वर्ष के वनवास के लिए अयोध्या नगरी छोड़ कर जाना पड़ा. उसी वनवास काल के दौरान रावण ने सीता का अपहरण कर लिया.\nरावण चतुर्वेदो का ज्ञाता महाबलशाली राजा था, जिसकी सोने की लंका थी, लेकिन उसमे अपार अहंकार था. वो महान शिव भक्त था और खुद को भगवान विष्णु का दुश्मन बताता था. वास्तव में रावण के पिता विशर्वा एक ब्राह्मण थे एवं माता राक्षस कुल की थी, इसलिए रावण में एक ब्राह्मण के समान ज्ञान था एवम एक राक्षस के समान शक्ति और इन्ही दो बातों का रावण में अहंकार था. जिसे ख़त्म करने के लिए भगवान विष्णु ने रामावतार लिया था.\nराम ने अपनी सीता को वापस लाने के लिए रावण से युद्ध किया, जिसमे वानर सेना एवम हनुमान जी ने राम का साथ दिया. इस युद्ध में रावण के छोटे भाई विभीषण ने भी भगवान राम का साथ दिया और अन्त में भगवान राम ने रावण को मार कर उसके घमंड का नाश किया. इन\nआज दहशरा कैसे मनाया जाता हैं ?\nइस दिन घरों में लोग अपने वाहनों को साफ़ करके उसका पूजन करते हैं. व्यापारी अपने लेखा का पूजन करते हैं. किसान अपने जानवरों एवम फसलो का पूजन करता हैं. इंजिनियर अपने औजारों एवम अपनी मशीनों का पूजन करते हैं.\nइस दिन घर के सभी पुरुष एवम बच्चे दशहरे मैदान पर जाते हैं. वहाँ रावण, कुम्भकरण एवम रावण पुत्र मेघनाथ के पुतले का दहन करते है. सभी शहर वासियों के साथ इस पौराणिक जीत का जश्न मनाते हैं. मेंले का आनंद लेते हैं. उसके बाद शमी पत्र जिसे सोना चांदी कहा जाता हैं उसे अपने घर लाते हैं. घर में आने के बाद द्वार पर घर की स्त्रियाँ, तिलक लगाकर आरती उतारकर स्वागत करती हैं. माना जाता हैं कि मनुष्य अपनी बुराई का दहन करके घर लौटा है, इसलिए उसका स्वागत किया जाता हैं. इसके बाद वो व्यक्ति शमी पत्र देकर अपने से बड़ो के चरण स्पर्श कर आशीर्वाद लेता हैं. इस प्रकार घर के सभी लोग आस पड़ोस एवम रिश्तेदारों के घर जाकर शमी पत्र देते हैं एवम बड़ो से आशीर्वाद लेते हैं, छोटो को प्यार देते हैं एवम बराबरी वालो से गले मिलकर खुशियाँ बाटते हैं.\nअगर एक पंक्ति में कहे तो यह पर्व आपसी रिश्तो को मजबूत करने एवम भाईचारा बढ़ाने के लिए होता हैं, जिसमे मनुष्य अपने मन में भरे घृणा एवम बैर के मेल को साफ़ कर एक दुसरे से एक त्यौहार के माध्यम से मिलता हैं.\nइस प्रकार यह पर्व भारत के बड़े- बड़े पर्व में गिना जाता हैं एवम पुरे हर्षोल्लास के साथ मनाया जाता हैं.\nरावण दहन के पीछे उस पौराणिक कथा को याद रखा जाता था, जिससे एक सन्देश सभी को मिले कि अहंकार सर्वनाश करता हैं, लेकिन अब तरह- तरह के फटाके फोड़े जाते हैं, जिनके कारण फिजूल खर्च बढ़ गया हैं. साथ ही प्रदुषण की समस्या बढ़ती जा रही हैं एवम दुर्घटनायें भी बढती जा रही हैं.\nइस प्रकार आधुनिकरण के कारण त्यौहारों का रूप बदलता जा रहा हैं. और कहीं न कहीं आम नागरिक इन्हें धार्मिक आडम्बर का रूप मानकर इनसे दूर होते जा रहे हैं. इनका रूप मनुष्यों ने ही बिगाड़ा हैं. पुराणों के अनुसार इन सभी त्योहारों का रूप बहुत सादा था. उसमे दिखावा नहीं बल्कि ईश्वर के प्रति आस्था थी. आज ये अपनी नींव से इतने दूर होते जा रहे हैं कि मनुष्य के मन में कटुता भरते जा रहे हैं. मनुष्य इन्हें वक्त एवम पैसो की बर्बादी के रूप में देखने लगा हैं.\nPosted on 8 September 2021 16 September 2021 by Admin\nPosted on 28 August 2021 16 September 2021 by Admin\nश्रीकृष्ण जन्माष्टमी की तिथि को लेकर लगभग हर बार कृष्ण और शैव मतावलंवियों के बीच में संशय बना रहता है। तिथि को लेकर आपस में मतभेद होने के कारण जन्माष्टमी दो दिन मनाई जाती है। लेकिन साल 2021 में इस बार सभी जगह एक ही दिन जन्माष्टमी का त्योहार मनाया जाएगा। शास्त्रों के अनुसार भगवान कृष्ण के जन्म के समय विशेष ज्योतिषी संयोग बना था, ऐसा संयोग इस बार भी बना रहा है। भगवान श्रीकृष्ण का जन्म भाद्रपद कृष्णपक्ष की आधी रात्रि अष्टमी तिथि, रोहिणी नक्षत्र और चंद्रमा के वृषभ राशि में गोचर रहने का संयोग बना था। कुछ इसी तरह का संयोग इस बार भी जन्माष्टमी तिथि पर हो रहा है\nबहुत ही सरल विधि से घर पर अपने ठाकुर जी का प्रकट महोत्सव पूजन कर सकते हैं…\nशुभ जन्माष्टमी का व्रत एकादशी के जैसे ही रखना चाहिए… फलाहार करके\nजयदातार भक्त लोग कृष्ण जन्म के बाद ही फलाहार करते हैं\nकुछ भक्त लोग जल भी नहीं लेते\nकृष्ण जन्म के बाद ही जल लेते हैं। अन्नं प्रसाद ठाकुर को भोग लगा कर आप अगले दिन लीजिए।\nपूजा में इस्तेमाल होने वाली सामग्री की एक सूची यहां दी गई है।\nसर्वप्रथम अभिषेक के लिए:\nदही, शहद, दूध, घी, गंगा जल,\nएक चौकी, पीला साफ कपड़ा,\nबाल कृष्ण की मूर्ति (श्री विग्रह)\nदीपक, धूपबत्ती, चंदन,\nठाकुर जी का भोग:\nमाखन, मिश्री, भोग सामग्री , धनिए का पंजीरी ठाकुर जी को विशेष रूप से भोग लगाया जाता है। तुलसी का पत्र, फूल,\nपीले वस्त्र और मोरपंख, बांसुरी और मुकुट, इत्र\nबाल कृष्ण को दूध से स्नान कराएं.\nइसके बाद बारी-बारी से दही, घी, शहद से नहलाएं.\nइसके बाद आखिर में गंगाजल से स्नान कराएं. इन सभी चीजों से बाल गोपाल का स्नान कराने के बाद उसे फेकें नहीं. बल्कि उसे पंचामृत के तौर पर इस्तेमाल किया जाता है.\nस्नान के बाद बाल गोपाल को बच्चे की तरह सजाएं, श्रृंगार करे\nसबसे पहले बाल गोपाल को लंगोट पहनाएं और उसके बाद उन्हें वस्त्र पहनाएं.\nइसके बाद उन्हें गहने पहनाए… फूल अर्पित करे, इत्र रुई में लगा कर ठाकुर जी के समीप रखे।\nपरम भगवान कृष्ण को उनके शुद्ध भक्त वैष्णव संप्रदाय के आचार्यों का लिखित भजन गाकर सुनाए\nऔर चंदन और अक्षत से तिलक लगाएं.\nधूप, दीप दिखाएं\nमहा आरती करें…. आरती गाए\nमाखन मिश्री, खीर, पूरी, मिठाई,\nहलुआ,और तुलसी पत्ता का भोग लगाएं.\nसभी भोग में एक एक तुलसी पत्र अवश्य डाले।\nअब बाल गोपाल को झूले पर बिठाकर झुलाएं और जय कन्हैया लाल की गाएं.\nजन्माष्टमी के दिन भक्त लोग रातभर जग कर हरि नाम संकीर्तन करते हैं।\nजितना हो सके हरे कृष्ण महामंत्र का इस शुभ दिन जाप कर सकते हैं करिए।\nइस दिन दान जरूर करें\nअगर आपके मन में कोई भी प्रशन हो तो कभी भी पूछ सकते है ! Whatsapp : 9460500125\nPosted on 22 July 2021 16 September 2021 by Admin\nव्यास जी को प्रथम गुरु की भी उपाधि दी जाती है क्योंकि गुरु व्यास ने ही पहली बार मानव जाति को चारों वेदों का ज्ञान दिया था। इसके उपलक्ष में गुरु पूर्णिमा का पावन पर्व मनाया जाता है।\n24 जुलाई को आषाढ़-गुरु पूर्णिमा मनाई जाएगी, हिंदू धर्म में कुल पुराणों की संख्या 18 है। इन सभी के रचयिता महर्षि वेदव्यास हैं।\nआज के दिन क्या करे ?\nठाकुर जी को नए वस्त्र पहनाये और पंचामृत से स्नान कराए ! क्योकि हमारे सबसे पहले गुरु ठाकुर जी ही है !\nठाकुर जी को अच्छे अच्छे पकवानों के साथ भोग लगाये !\nअगर आप दीक्षित है तो इस बार वृन्दावन में कोरोना की वजह से एंट्री बंद है न ही कोई उत्सव होगे इसलिए अपने घर पर ही अपने गुरु की छवि रख क्र उत्सव मनाये !\nजिस दिन हमारे जीवन में ठाकुर जी की कृपा से गुरु मिल जाते है तो उसी दिन ये पूर्ण विश्वास हो जाता है की अब ठाकुर जी दूर नहीं इसलिए ये उत्सव बहुत ख़ास है !\nअगर कोई भक्त व्रत रखना भी चाहते है तो रख सकते है वैसे ये अनिवार्य नहीं है !\nव्रत 23 जुलाई सुबह से 24 की सुबह तक करना है ! ये निर्जला व्रत नहीं होगा इसलिए आप पानी ले सकते है\nआज के दिन जितना ज्यादा हो सके या पुरे दिन ही भगवन नाम कीर्तन होना चाहेये !\nइस दिन दान जरुर करना चाहिए जो की संतो, गौ माता, वानर आदि के लिए हो !\nदान हेतु आप राधेकृष्णावर्ल्ड के इस लिंक पर क्लिक करके भी जितनी सामर्थ है सेवा भेज सकते है जो की संत और जीव सेवा में लगेगी !


Xiaomi ने बनाया रिकॉर्ड, 30 दिनों में बेच दिए 10 लाख Redmi 5A - Live Cities\nसासाराम: शर्ट के सहारे कैदी ने खुद को लगाई फांसी, पुलिस की दलील पर उठे सवाल BIHAR\nHomeHI-FIXiaomi ने बनाया रिकॉर्ड, 30 दिनों में बेच दिए 10 लाख Redmi 5A\nलाइव सिटीज डेस्क : चीनी स्मार्टफोन निर्माता कंपनी शाओमी ने भारत में एक महीने के अंदर अपने सस्ते स्मार्टफोन शाओमी रेडमी 5ए के 10 लाख से ज़्यादा यूनिट बेचे हैं. यह जानकारी शाओमी इंडिया के प्रमुख मनु कुमार जैन ने ट्विटर के ज़रिए दी. गौर करने वाली बात है कि इस स्मार्टफोन को भारत में बीते साल नवंबर महीने में लॉन्च किया गया था.\nस्मार्टफोन की पहली सेल7दिसंबर को मी डॉट कॉम और फ्लिपकार्ट पर आयोजित की गई थी. ज्ञात हो कि इस किस्म के कीर्तिमान बनाने वाला शाओमी रेडमी 5ए, कंपनी का पहला हैंडसेट नहीं है. शाओमी रेडमी नोट 4, रेडमी4और रेडमी 4ए के बारे में भी कंपनी ने कुछ ऐसे ही दावे किए थे.\nट्विटर के ज़रिए मनु कुमार ने कहा, “बताते हुए बेहद ही खुशी महसूस हो रही है कि हमने महीने भर में शाओमी रेडमी 5ए के 10 लाख से ज़्यादा यूनिट बेचे हैं. हमने शाओमी के प्रशंसकों को इस प्यार के लिए धन्यवाद देते हैं.” यही जानकारी रेडमी के ट्विटर अकाउंट से भी दी गई है. स्मार्टफोन की सबसे अहम ख़ासियत है कि कंपनी इस स्मार्टफोन में ‘8 दिन की बैटरी लाइफ’ (स्टैंडबाय टाइम) मिलने का दावा करती है.\nतस्वीरों में नजर आया Xiaomi Redmi Note 5, पढ़ें इसकी खासियत\nशाओमी ने भारत में इस हैंडसेट के दो वेरिएंट लॉन्च किए थे.2जीबी रैम और 16 जीबी स्टोरेज वेरिएंट की कीमत भारत में 5,999 रुपये है.3जीबी रैम और 32 जीबी स्टोरेज वाला वेरिएंट 6,999 रुपये में मिलता है. लॉन्च ऑफर के तहत, शाओमी रेडमी 5ए के2जीबी रैम/16 जीबी वेरिएंट खरीदने वाले पहले 50 लाख ग्राहकों को 1,000 रुपये की छूट भी मिलती है. इस तरह से यह वेरिएंट 4,999 रुपये में आपका हो जाएगा. वहीं, हाल ही में शाओमी रेडमी 5ए के ज़्यादा पावरफुल वेरिएंट की बिक्री ऑफलाइन स्टोर में शुरू हुई थी.\nस्मार्टफोन शाओमी रेडमी 5ए\nसीवान को अब संभालने का जिम्मा IPS नवीन चंद्र झा को, सौरभ साह जाना चाहते हैं दिल्ली\nभारत का नया Nokia बन गया है Xiaomi, सबकी जेब में है ये स्मार्टफोन\nJanuary 27, 2018 team livecities HI-FI 0\nलाइव सिटीज डेस्क : एक समय पर नोकिया के फोन सभी की जेब में हुआ करते थे और जब किसी एक के फोन पर नोकिया की वही जानी पहचानी सिग्नेचर रिंगटोन बजती थी तो सभी […]\nAmazon की ग्रेट इंडियन फेस्टिवल सेल, स्मार्टफोन्स समेत इन चीजों पर पाए भारी छूट\nOctober 24, 2018 Ankita HI-FI 0\nलाइव सिटीज, सेंट्रल डेस्क: देशभर में फेस्टिवल की धूम मची हुई है. ऐसे में ने अपनी दूसरी सेल शुरू कर दी है. जी हां, इस सेल का सबसे बड़ा फायदा यह है कि इसमे आपको […]\nभारत में जल्द ही धमाल मचाने आ रहा है Xiaomi Mi 8, टीजर से मिला इशारा, जानें क्या है कीमत\nMay 31, 2018 team livecities HI-FI 0\nलाइव सिटीज डेस्क : Xiaomi अपने अगले फ्लैगशिप स्मार्टफोन Mi 8 को 31 मई को उतारेगी. इसी दिन मी बैंड3और मीयूआई 10 के भी लॉन्च होने की चर्चा है. अब Xiaomi Mi 8 […]\nArchives Select Month August 2019 (624) July 2019 (1169) June 2019 (1050) May 2019 (911) April 2019 (958) March 2019 (958) February 2019 (772) January 2019 (860) December 2018 (1035) November 2018 (910) October 2018 (1038) September 2018 (1393) August 2018 (1376) July 2018 (1600) June 2018 (1284) May 2018 (1317) April 2018 (1348) March 2018 (1474) February 2018 (1129) January 2018 (1320) December 2017 (1571) November 2017 (1666) October 2017 (1353) September 2017 (1188) August 2017 (1281) July 2017 (1190) June 2017 (1102) May 2017 (1038) April 2017 (239) December 2016 (132) November 2016 (31) October 2016 (5)


खट्टर सरकार ने दिया सुशासन का अच्छा उदाहरण, पकड़ लिए 20 लाख फर्जी राशन कार्ड, रोकी महालूट\nDharmendra Pratap Singh 1/22/2018 07:34:00 PM0Comment Haryana States\nचण्डीगढ़, 22 जनवरी: हरियाणा में बीजेपी सरकार से पहले 20 लाख फर्जी राशन कार्ड बनाए गए थे जिसके जरिये सरकारी राशन की महालूट होती थी, सरकारी खजाने से अकूत पैसा लूटा जा रहा था लेकिन खट्टर सरकार ने शुशासन का अनूठा उदाहरण पेश करते हुए 20 लाख फर्जी राशनकार्ड पकड़कर महालूट का पर्दाफाश किया है.\nहरियाणा के खाद्य नागरिक आपूर्ति एवं उपभोक्ता मामलों के मंत्री कर्ण देव कम्बोज ने कहा कि भ्रष्टाचार पर जीरो टोलरेंस नीति पर काम करते हुए हरियाणा सरकार सभी जन सेवाओं को ऑनलाईन कर रही है। प्रदेश के राशन कार्डों को जब ऑनलाईन किया गया तो 20 लाख राशन कार्ड फर्जी पाए गए. इन लोगों में से कुछ ऐसे थे जिनके नाम दो जगह पर दर्ज थे, बाकी पूर्णतया फर्जी पाए गए. इस व्यवस्था से प्रदेश को हर माह 15 हजार मिट्रिक अनाज की बचत हुई।\n40 हजार फर्जी पेंशन धारक पकडे गए\nइस प्रकार सामाजिक न्याय एवं अधिकारिता विभाग से मिलने वाली बुढापा पैंशन में 40 हजार फर्जी पैंशन धारक मिले। इन लोगों में उन लोगों के नाम भी शमिल थे, जो इस दुनिया में ही नहीं थे।\n4 लाख फर्जी दाखिले पकडे गए\nऑनलाईन प्रणाली में जब सरकारी स्कूलों के बच्चों का रिकॉर्ड डाला गया तो प्रदेश में4लाख फर्जी दाखिले मिले। इन छात्रों के वजीफे एवं वर्दी बिचौलिये लोग खा रहे थे।\nमंत्री कर्ण देव कम्बोज ने यह बात आज बसंत पंचमी के अवसर पर संत शिरोमणी नामदेव की याद में हिसार के संत नामदेव धर्मशाला में आयोजित बसंत पंचमी समारोह में उपस्थित लोगों को संबोधित करते हुए कही।\nउन्होंने कहा कि हरियाणा सरकार हर विभाग में पारदर्शिता बरत रही है। प्रदेश सरकार व्यवस्था परिवर्तन के बेहतरीन तौर-तरीकों एवं उपायों को लागू कर रही है। इन क़दमों से भ्रष्टाचार में कमी आई है और सरकारी सेवाओं में तेजी आई है। उन्होंने कहा कि आज चाहे नौकरी देने की बात हो या विकास की सभी योग्यता एवं तय मानकों से की जा रही है। सरकार ने भाई-भतीजावाद, क्षेत्रवाद की राजनीति को खत्म कर सबका साथ-सबका विकास नीति के सिद्धांत पर चलकर सभी का समान रूप से विकास कर रही है।


Shivsena Stands Unclear On No Confidence Motion Against Modi Govt Decides To Boycott Floor Test Tk | मोदी सरकार के खिलाफ अविश्वास प्रस्ताव: शिवसेना की कभी हां...कभी ना... क्यों? - Firstpost Hindi\nमोदी सरकार के खिलाफ अविश्वास प्रस्ताव: शिवसेना की कभी हां...कभी ना... क्यों?\nकल तक सरकार के समर्थन में वोटिंग करने की बात करने वाली शिवसेना की रातों-रात की गई पल्टी से उसके भीतर की राजनीति पर भी सवाल खड़ा हो गया है\nबीजेपी की सबसे बड़ी सहयोगी शिवसेना का ढुलमुल रवैया एक बार फिर से सामने आ गया है. शिवसेना ने मोदी सरकार के खिलाफ लाए गए अविश्वास प्रस्ताव के वक्त लोकसभा से गैर हाजिर रहने का फैसला कर लिया है. शिवसेना के इस कदम को लेकर भी कई सवाल खडे हो रहे हैं क्योंकि एक दिन पहले ही शिवसेना की तरफ से व्हिप जारी कर अपने सभी सांसदों को लोकसभा में अविश्वास प्रस्ताव पर सरकार का साथ देने को कहा गया था.\nशिवसेना की पलटती रणनीति\nशिवसेना के लोकसभा में चीफ व्हिप चंद्रकांत खैरे की तरफ से जारी किए गए व्हिप में सभी सांसदों को लोकसभा में मौजूद रहने को कहा गया था. लेकिन, ऐन मौके पर शिवसेना की पल्टी को उसकी रणनीति से जोड़कर देखा जा रहा है.\nदरअसल, मोदी सरकार में शामिल होने के बाद से ही शिवसेना सरकार में शामिल होते हुए भी बीजेपी के खिलाफ बोलती रही है. लोकसभा चुनाव 2014 में बीजेपी के साथ चुनाव लड़ चुकी शिवसेना का विधानसभा चुनाव 2014 में समझौता नहीं हो पाया था. लेकिन, हालात ऐसे बने कि विधानसभा चुनाव बाद बीजेपी और शिवसेना फिर एक साथ आ गए. शिवसेना ने बीजेपी को समर्थन भी दिया और राज्य की सरकार में शामिल भी हुई.\nलेकिन, यहां भी हालात ऐसे रहे कि लगातार शिवसेना की तरफ से किसानों के मुद्दे से लेकर और भी कई मुद्दों पर बीजेपी की अपनी ही सरकार पर हमला होता रहा. तनातनी यहां तक पहुंच गई है कि अगले लोकसभा चुनाव में भी शिवसेना ने अकेले चुनाव लड़ने का फैसला कर लिया है.\nशिवसेना कमजोर होगी या बीजेपी?\nबीजेपी अध्यक्ष अमित शाह की तरफ से मुंबई दौरे के वक्त शिवसेना अध्यक्ष उद्धव ठाकरे से मुलाकात भी हुई. लेकिन, बात नहीं बन सकी. शिवसेना केंद्र और राज्य दोनों जगह सरकार में रहते हुए भी सरकार के खिलाफ बोल रही है. बीजेपी के खिलाफ चुनाव लडने का फैसला कर चुकी है. शायद उसे लग रहा है कि इससे नुकसान बीजेपी को होगा और तब एक कमजोर बीजेपी के साथ वह अपनी शर्तों पर फिर से गठबंधन कर सकेगी.\nलेकिन, इस तरह के हालात ने शिवसेना की भी खुद ही किरकिरी भी करा दी है. कल तक सरकार के समर्थन में वोटिंग करने की बात करने वाली शिवसेना की रातों-रात की गई पल्टी से उसके भीतर की राजनीति पर भी सवाल खड़ा हो गया है. क्या शिवसेना के चीफ व्हिप ने पार्टी अध्यक्ष उद्धव ठाकरे से अनुमति नहीं ली थी या फिर यह सबकुछ पहले से ही तय था जिस रणनीति के तहत शिवसेना ने पहले समर्थन देने और फिर समर्थन से इनकार कर दिया. यह सवाल अभी भी बना हुआ है.\nTags: BjpCongresseditorialMaharashtraModi governmentNDAno confidence motionsaamaana news papersaamanasamanashiv senaShiv Sena slams BJPsonia gandhiUddhav Thackerayअविश्वास प्रस्तावएनडीए सरकारमहाराष्ट्रमोदी सरकारशिवसेनासामना


Interesting Story Behind The Song Lag Ja Gale From Woh Kaun Thi.पहली बार में रिजेक्ट हो गया था\n> 'लग जा गले...' गाने की रिकॉर्डिंग से जुड़ा वो क़िस्सा, जब पहली बार में रिजेक्ट हो गया था ये गाना\n'लग जा गले...' गाने की रिकॉर्डिंग से जुड़ा वो क़िस्सा, जब पहली बार में रिजेक्ट हो गया था ये गाना\nये गाना 1964 में रिलीज़ हुई फ़िल्म 'वो कौन थी' में मनोज कुमार और साधना पर फ़िल्माया गया था.\nMay 11, 2020, 18:10 IST\n| 21 shares | 1741 views\n‘लग जा गले…’ 1964 में रिलीज़ हुई फ़िल्म 'वो कौन थी' का ये गाना आज भी देश के करोड़ों लोगों को एक अलग ही क़िस्म का सुकून देता है. मनोज कुमार और साधना पर फ़िल्माया गया ये गाना स्वर साम्राज्ञी लता मंगेशकर ने गाया था. ये उनका भी फ़ेवरेट सॉन्ग है.\nफ़िल्म इंडस्ट्री में न जाने कितने ही गाने आए और चले गए मगर कुछ गाने ऐसे होते हैं जो हमेशा-हमेशा के लिए अमर हो जाते हैं. ये गाना भी उन्हीं में से एक है. मगर क्या आप जानते हैं कि पहली बार इस गाने की ट्यून ही रिजेक्ट कर दी गई थी. मनोज कुमार और मदन मोहन दोबारा कोशिश न करते तो गाना कभी रिकॉर्ड ही नहीं होता.\nहुआ यूं कि फ़िल्म के म्यूज़िक डायरेक्टर मदन मोहन जी ने इस गाने की ट्यून बनाई और फ़िल्म के निर्देशक राज खोसला को सुना डाली. खोसला जी को ये ट्यून पसंद नहीं आई और इसे तुरंत रिजेक्ट कर दिया. मदन मोहन जी ने इस ट्यून को बनाने के लिए काफ़ी मेहनत की थी. उनका दिल कह रहा था कि ये गाना ज़रूर हिट होगा.\nइसलिए वो फ़िल्म के हीरो मनोज कुमार के पास गए. मनोज ने गाने को सुना और उन्हें भी ये बहुत पसंद आया. मदन के कहने पर मनोज ने खोसला जी से एक बार इस बारे में बात करने की कही. दूसरी बार जब मनोज कुमार के कहने पर खोसला जी ने गाना सुना तो उन्हें आश्चर्य हुआ कि आख़िर पहली बार उन्होंने इसे रिजेक्ट क्यों कर दिया.\nबहरहाल गाने की रिकॉर्डिंग की गई और लता मंगेशकर ने इसे गाया. इस गीत को लिखा था राजा मेहदी अली ख़ान ने जो फ़िल्म के रिलीज़ होने पर इतना हिट नहीं हुआ था जितना कि आज है. आजकल तो कई फ़िल्मों में इसकी ट्यून को इमोशनल सीन फ़िल्माने के लिए इस्तेमाल होती है. यूट्यूब पर इसके अलग-अलग वर्ज़न भी आपको सुनने को मिल जाएंगे.\nकरण जौहर कि फ़िल्म 'ऐ दिल है मुश्किल' में भी इसे फिर से रिक्रिएट किया गया था. चलते-चलते आपको इससे जुड़ा एक फ़न फ़ैक्ट भी बता देते हैं. 1966 में इस मूवी के तमिल वर्ज़न(Yaar Nee) में ये गाना उस दौर की मशहूर अदाकारा जयललिता पर फ़िल्माया गया था. इस गाने से जुड़ा ये क़िस्सा आप यहां पढ़ सकते हैं.


जो मुझे सही लगेगा, वो कहता करता रहूंगा : अमिताभ ठाकुर\nSunday, 20 February 2011 10:13\tB4M\tभड़ास4मीडिया\t- इंटरव्यू\nक्रिमिनल गवरनेंस वाले समकालीन समय में यूपी में एक अफसर जनता-जनार्दन और पढ़े-लिखों के बीच बदलाव के उम्मीद की लौ जगाए-जलाए है. वे हैं अमिताभ ठाकुर. अपने लिखे, कहे और जनपक्षधरता के कारण समाज के सभी सेक्शन में तेजी से लोकप्रिय हो रहे हैं अमिताभ ठाकुर. और इसी कारण वे करप्ट सत्ताधारी नेताओं-अफसरों की आंखों की किरकिरी भी बने हुए हैं.\nइस आईपीएस अफसर ने उन सब बातों को बहुत साफगोई से इसी भड़ास4मीडिया पर लिखा, कहा जिसे आमतौर पर अफसर लोग बड़ी चालाकी से छुपा या दबा जाते हैं. अपने सस्पेंसन से लेकर अपने मन के अंदर चलने वाले द्वंद्व तक की बातों को समय-समय पर वे लिखते-बताते रहे, और इस प्रक्रिया में वे खुद को ज्यादा सहज और सरल बनाते रहे. सच बोलने वाले और सच को जीने वाले हर दौर में तात्कालिक तौर पर दुख उठाते हैं, प्रताड़ित किए जाते हैं, और यह सब अमिताभ के साथ भी हो रहा है. बानगी के तौर पर डेली न्यूज एक्टिविस्ट, लखनऊ में प्रकाशित एक खबर को पढ़िए जिसमें अमिताभ को लेकर चल रहे एक मामले का विस्तार से जिक्र किया गया है, क्लिक करें- ...हद कर दी, सरकार!\nअमिताभ कुछ वर्षों से आईआईएम, लखनऊ में पढ़ाई कर रहे थे. कुछ दिनों पहले ही उनकी पढ़ाई पूरी हुई. वे फिर से पुलिस की नौकरी ज्वाइन कर चुके हैं. आईआईएम, लखनऊ में पढ़ाई के दौरान पढ़ाकू अमिताभ ने एक किताब भी लिख डाला जो आईआईएम में पढ़े उन लड़कों पर केंद्रित है जिन्होंने किसी की चाकरी करने की जगह खुद के विजन से नया कुछ कर डाला, रच डाला और इस तरह अपने समकालीनों को इन अनोखे युवाओं ने प्रेरित-उत्प्रेरित किया. इसी किताब के लोकार्पण समारोह में शिरकत करने के लिए अमिताभ नोएडा आए थे. अमिताभ ठाकुर से भड़ास4मीडिया के एडिटर यशवंत की मुलाकात हुई तो दोनों ने कई मुद्दों पर बातचीत की, जिसे कैमरे में कैद कर लिया गया. अमिताभ ठाकुर ने एक सवाल के जवाब में कहा कि वे सच बोलना और जो सही लगता है, उसे करना नहीं छोड़ेंगे, चाहे जो परिणाम आए. अमिताभ ठाकुर ये पूरी बातचीत वीडियो फार्मेट में है, जिसे नीचे दिए गए तस्वीर पर क्लिक करके देख-सुन सकते हैं...


इन बैंकों और कंपनियों को बेचने की तैयारी में सरकार! जानिए क्या है प्लान | DPK NEWS\nHome सिर्फ यहीं DPK स्पेशल इन बैंकों और कंपनियों को बेचने की तैयारी में सरकार! जानिए क्या...\nLIC और एक नॉन लाइफ इंश्योरेंस कंपनी को छोड़कर बाकी सभी इंश्योरेंस कंपनियों में सरकार अपनी पूरी हिस्सेदारी किस्तों में बेच सकती है. इधर बैंको के भी प्राइवेटाइजेशन का भी प्लान है. इस पर PMO, वित्त मंत्रालय और नीति आयोग के बीच सहमति बनी है. कैबिनेट ड्रॉफ्ट नोट भी तैयार है.\nनई दिल्ली. सरकार, सरकारी कंपनियों के साथ ही सरकारी इंश्योरेंस कंपनियों और बैंकों के निजीकरण की तैयारी कर रही है. सीएनबीसी आवाज को सूत्रों से मिली जानकारी के अनुसार, ‘LIC और एक नॉन लाइफ इंश्योरेंस कंपनी को छोड़कर बाकी सभी इंश्योरेंस कंपनियों में सरकार अपनी पूरी हिस्सेदारी किस्तों में बेच सकती है. इधर बैंको के भी प्राइवेटाइजेशन का भी प्लान है. इस पर PMO, वित्त मंत्रालय और नीति आयोग के बीच सहमति बनी है, साथ ही कैबिनेट ड्रॉफ्ट नोट भी तैयार हो चुका है.\nबैंकों का भी होगा प्राइवटाइजेशन\nमनी कंट्रोल में छपी खबर के अनुसार,6सरकारी बैंकों को छोड़ बाकी सभी बैंकों का निजीकरण किया जा सकता है. पहले चरण में बैंक ऑफ महाराष्ट्र और इंडियन ओवरसीज बैंक में सरकारी हिस्सेदारी बेची जा सकती है.\nREAD More... 'साहब सोते रहते थे और रिया मैम खूब पार्टियां करती थीं'-सुशांत के बॉडीगार्ड का बड़ा बयान\nPrevious articleCM गहलोत ने बुलाई विधायक दल की बैठक, राजस्थान के सियासी संकट के बीच\nNext articleजानिए कितनी होगी कीमत, फार्मा कंपनी Mylan ने लॉन्च की Covid-19 की दवा\nNH19 में स्विफ्ट गाड़ी और केंटर की टक्कर ,3लोगों की मौत\nरघुराम राजन और विरल आचार्य ने बताए रास्ते, बैंकिंग सेक्टर में बड़े रिफॉर्म की...